Semangat Bahasa Jiwa Bangsa Perlu Ada dalam Diri Masyarakat

Untuk mendapatkan maklumat terkini, ikuti kami melalui Telegram

KUALA LUMPUR – Baru-baru ini, YAB Perdana Menteri Malaysia, Dato’ Sri Ismail Sabri Yaakob berhasrat untuk mengangkat bahasa Melayu sebagai bahasa rasmi kedua ASEAN. Hal ini bertepatan dengan pengertian bahasa Melayu Mahawangsa ataupun bahasa Melayu bahasa besar yang dituturkan oleh lebih kurang 300 juta penutur di Malaysia, Indonesia, Brunei Darussalam, Singapura, Thailand, Filipina dan lain-lain negara.

YBrs. Dr. Kamarul Zaman Haji Yusoff, iaitu Pengarah Simposium Pengantarabangsaan Bahasa Melayu yang juga selaku penganalisis politik tersohor menyatakan bahawa dari segi implikasi politik terhadap hasrat YAB Perdana Menteri untuk mengantarabangsakan bahasa Melayu sebagai bahasa rasmi kedua ASEAN, ialah wujudnya semangat kerjasama dan perpaduan masyarakat, baik di dalam negeri mahupun dari luar negara dari segi kebahasaan.

Kita tidak perlu ragu-ragu untuk menggunakan bahasa Melayu di persada dunia walaupun ada kritikan oleh sesetengah pihak yang meragui keupayaan bahasa Melayu sebagai bahasa rasmi ASEAN dalam usaha memartabatkan dan mengangkat bahasa Melayu ke peringkat antarabangsa. Dewan Bahasa dan Pustaka (DBP) juga ada usaha ke arah itu dengan mengadakan simposium bahasa Melayu, jalinan kerjasama kebahasaan daripada pelbagai kaum baik daripada tokoh dari dalam negara dan negara ASEAN seperti negara Indonesia, Kemboja, Filipina, serta luar negara seperti Amerika Syarikat, Jerman, Perancis dan lain-lain. Hal ini membuktikan bahawa di luar negara juga terdapat banyak pusat pengajian yang mempunyai fakulti dan jabatan khusus mengenai bahasa Melayu.

Selain itu katanya lagi, bahasa Melayu mampu menjadi penyatu pelbagai kelompok yang tidak sealiran dari segi ideologi politik. Pengumuman oleh YAB Perdana Menteri sewaktu mengemukakan cadangan untuk memartabatkan bahasa Melayu tersebut sebenarnya mampu menarik sokongan rakyat di negara ini tanpa mengira parti politik. Masyarakat dilihat begitu teruja dan menyokong usaha pengantarabangsaan bahasa Melayu oleh YAB Perdana Menteri ini. Impak positif yang menggabungkan kekuatan banyak pihak berlatarbelakangkan pelbagai bangsa dan fahaman politik ialah lahirnya masyarakat yang bersatu padu dalam usaha ke arah mengantarabangsakan bahasa Melayu.

Sementara itu, menurut YBrs. Prof. Dr. Tajul Shuhaizam Said, iaitu Pengarah Institut Peradaban Melayu, Universiti Pendidikan Sultan Idris, apabila bahasa Melayu diangkat ke peringkat antarabangsa, dari konteks Institut Peradaban Melayu, yang juga berfungsi sebagai institusi penyelidikan dilihat dapat membuka satu ruang yang sangat besar kepada para sarjana yang dapat memberikan ruang kepada bahasa Melayu untuk digunakan dengan begitu meluas dalam bidang ilmu. Hal ini juga memberikan kesan kepada peradaban bangsa.

Apabila bahasa Melayu digunakan di peringkat antarabangsa, bermakna bahawa jaringan kerjasama dalam bidang pendidikan dapat dibuka dengan lebih luas lagi. Semoga lebih banyak penulisan jurnal dan makalah yang diiktiraf daripada korpus yang boleh dirujuk oleh masyarakat antarabangsa dapat dihasilkan. Selain itu, ruang ilmu pendidikan dalam bahasa Melayu juga dapat memberikan peluang kepada pengkomersialan produk penyelidikan yang dihasilkan oleh sarjana Melayu.

Pandangan ahli panel turut dipersetujui oleh YBhg. Prof. Datuk Seri Dr. Awang Sariyan, iaitu Pengerusi Lembaga Pengelola DBP, selaku moderator program. Katanya lagi, masyarakat harus mendukung semangat bahasa jiwa bangsa dan tidak seharusnya berasa malu untuk berbahasa Melayu.

Kita perlu mengangkat bahasa Melayu sebagai bahasa kebangsaan tetapi pada masa yang sama, kita tidak menolak bahasa asing tetapi diletakkan sebagai nilai tambah. Namun begitu, bahasa Melayu tetap diutamakan yang bertindak sebagai bahasa pencetus jati diri, pencetus tamadun dan pencetus budaya ilmu dan juga untuk mengangkat kearifan setempat yang dilaung-laungkan bagi diperkenalkan di seluruh dunia.

Demikianlah antara penerangan menarik daripada panel jemputan dalam Rancangan Sembang Tamu: Bahasa Melayu di Persada Dunia Siri 3, bersempena dengan Simposium Pengantarabangsaan Bahasa, menerusi Studio Siaran Langsung Media Sosial DBP yang bersiaran pada pukul 9.00 malam tadi.


MCMC dan PayNet Lancar Projek Rintis Pembayaran Tanpa Tunai

Kuala Lumpur – Projek rintis pembayaran tanpa tunai, Cashless@PEDi telah dilancarkan di 28 Pusat Ekonomi Digital Keluarga Malaysia (PEDi) terpilih di seluruh negara oleh Suruhanjaya Komunikasi dan Multimedia Malaysia (MCMC) dengan kerjasama Payments Network Malaysia Sdn. Bhd. (PayNet).

Berdasarkan kenyataan media yang dikeluarkan oleh MCMC, projek rintis ini bertujuan untuk membudayakan pembayaran tanpa tunai dalam kalangan masyarakat luar bandar melalui pameran dan aktiviti yang bakal diadakan melalui PEDi.

Projek dengan kerjasama PayNet yang merupakan pengendali rangkaian pembayaran runcit kebangsaan dan perkongsian infrastruktur berpusat untuk pasaran kewangan Malaysia ini adalah selaras dengan matlamat mempertingkatkan tahap literasi pembayaran digital di bawah Rangka Tindakan (Blueprint) Ekonomi Digital Malaysia.

Kajian cerapan pembayaran digital PayNet 2022 (PayNet Digital Payments Insights Study 2022) mendapati sebanyak 78 peratus rakyat di negara ini masih cenderung menggunakan pembayaran tunai pada tahun 2021, yakni kurang 11 peratus berbanding pada tahun 2020. Namun begitu, trend penggunaan pembayaran tunai kembali meningkat pada tahun 2022, terutamanya di kawasan luar bandar.

Susulan daripada projek rintis ini yang bermula di PEDi PPR Sri Pantai dan PEDi PA Seri Sabah, Wilayah Persekutuan Kuala Lumpur pada Disember lalu, penduduk setempat diberikan pendedahan dengan maklumat dan kelebihan kaedah pembayaran tanpa tunai serta berpeluang untuk menikmati pengalaman berbelanja tanpa tunai melalui pelbagai kaedah e-pembayaran yang dikendalikan oleh PayNet seperti kad debit (MyDebit), JomPay dan DuitNow QR.

Untuk makluman, kempen Cashless@PEDi diteruskan lagi di PEDi Taman Kelisa dan PEDi Felda Soeharto, Selangor dan diikuti di beberapa PEDi di Negeri Sembilan, Melaka dan Johor pada bulan ini. Sebelum program ini diperluaskan lagi di PEDi lain di seluruh negara, MCMC dan PayNet akan mengkaji keberkesanan projek rintis yang sedang dilaksanakan dari semasa ke semasa.


Hubung Kait antara Saiz Otot dengan Kekuatan Otot

Kebanyakan orang memulakan latihan hipertrofi, iaitu latihan yang memberikan tumpuan kepada pembinaan otot yang lebih besar kerana ingin memperbaik penampilan. Latihan hipertrofi juga bermaksud latihan bagi meningkatkan saiz fizikal otot.

Namun demikian, adakah membina otot yang lebih besar boleh menjadikan seseorang itu kelihatan lebih besar, kuat dan sihat? Di sebalik itu juga, sejauh manakah penambahan saiz otot itu diterjemahkan kepada kekuatan otot? Sekiranya seseorang itu mengikuti rutin latihan hipertrofi semata-mata untuk membina jisim otot, adakah saiz otot yang besar itu akan menjadikan seseorang itu lebih kuat? Atau, saiz otot yang bertambah akan menjadikan seseorang itu kelihatan lebih besar tetapi lemah?

Ungkapan jisim otot dan kekuatan otot sering digunakan secara serentak, namun dalam konteks sains senaman dan sukan, setiap satunya mempunyai maksud yang berasingan.

Jisim otot merujuk saiz fizikal otot yang selalunya besar kerana senaman dan latihan hipertrofi yang tertumpu dalam membina jisim otot. Kekuatan otot pula ialah satu daripada komponen kecergasan yang merangkumi daya tahan, fleksibiliti, kuasa dan kelajuan. Kekuatan otot boleh diperoleh melalui latihan kekuatan.

Latihan kekuatan dan latihan hipertrofi (atau pembinaan otot) kebiasaannya mempunyai matlamat atau hasil yang sama. Latihan kekuatan adalah untuk menjadikan otot lebih kuat, manakala latihan hipertrofi pula adalah untuk mengubah suai fisiologi sel otot untuk menjadikan otot lebih besar.

Otot yang Lebih Besar ialah Otot yang Lebih Kuat?

Secara teorinya, otot menghasilkan daya kontraktil untuk menggerakkan beban. Oleh sebab itu, seharusnya seseorang yang mempunyai otot yang lebih besar seharusnya dapat menggerakkan lebih banyak beban.

Semakin besar sesuatu otot, semakin banyak daya yang boleh dihasilkan. Sebagai contohnya, semakin besar otot biseps seseorang itu, semakin banyak beban yang dapat diangkat oleh otot biseps.

Secara umumnya, terdapat banyak penyesuaian yang berlaku apabila seseorang itu mula melakukan latihan mengangkat beban. Dalam hal ini, penyesuaian saraf telah pun bermula pada saat seseorang itu mengangkat beban.

Pada awal sesi latihan, seseorang itu akan kelihatan agak menggigil dan goyah untuk mengangkat beban, Namun begitu, dengan latihan kekuatan yang berterusan, lama-kelamaan keadaan akan bertambah baik. Hal inilah yang dinamakan pembelajaran motor. Lebih banyak latihan kekuatan yang dilakukan dengan teknik yang betul, lebih baik pembelajaran motor berlaku.

Pembelajaran motor terletak di bawah istilah “adaptasi neuromuskular.“ Dalam konteks sains senaman dan sukan, adaptasi ini melibatkan otak, saraf tunjang, dan neuron motor yang juga boleh dianggap sebagai adaptasi sistem saraf pusat. Adaptasi neuromuskular boleh dipengaruhi oleh faktor seperti pengaktifan otot perencatan agonis dan antagonis, pengekodan kadar, koordinasi unit motor dan hipertrofi.

Pengaktifan otot bermaksud seseorang itu perlu membina lebih banyak gentian serat otot untuk menjadi lebih kuat. Apabila lebih banyak gentian serat otot dibina, biasanya akan berlaku peningkatan dalam pengaktifan otot. Lebih banyak gentian serat otot yang dapat diaktifkan, lebih banyak pengeluaran daya dan lebih tinggi daya kekuatan dapat dihasilkan.

Apabila seseorang itu mula mengangkat beban, tindakan itu menghasilkan pergerakan dan/atau daya yang tidak biasa dilakukan oleh badan. Pada masa yang sama, mekanisme perlindungan berlaku, iaitu otot lawan (antagonis) diaktifkan semasa senaman. Pengaktifan antagonis diperlukan untuk mengurangkan risiko kecederaan dengan menyediakan kestabilan sendi dan mengurangkan pengaktifan. Hal ini menjadi satu daripada sebab seseorang itu menjadi lebih kuat.

Misalnya, pada minggu pertama sesuatu latihan kekuatan, beban seberat 50 kilogram mungkin terasa agak sukar. Walau bagaimanapun, hanya beberapa minggu selepas latihan kekuatan dilakukan, beban 50 kilogram menjadi lebih mudah. Di sinilah berlakunya perencatan agonis atau antagonis kerana otot sudah beradaptasi dengan latihan yang dilakukan.

Pengekodan kadar unit otot juga memainkan peranan dalam peningkatan kekuatan otot. Pernahkah anda cuba mengangkat beban secara perlahan-lahan? Sudah tentu tidak! halaju maksimum hendaklah sentiasa menjadi objektif utama dalam hal ini.

Menurut kajian, latihan kekuatan mendorong peningkatan yang lebih besar dalam pengekodan kadar yang memainkan peranan dalam adaptasi kekuatan. Pada asasnya, pengekodan kadar unit otot merujuk seberapa cepat neuron motor otot boleh diaktifkan atau secara lebih saintifik, seberapa cepat otot dapat memberikan respons tindakan.

Adaptasi ini mungkin lebih lazim dengan latihan kuasa atau latihan pecut yang berlaku pada halaju tinggi. Sebahagian besar daripada daya otot dikawal oleh kedua-dua pengambilan unit motor (pengaktifan) dan pengekodan kadar unit otot, namun pengecutan halaju tinggi secara amnya lebih bergantung pada pengekodan kadar unit otot.

Koordinasi unit motor juga sangat berkaitan dengan pembelajaran motor dan adaptasi kekuatan. Pada dasarnya, koordinasi unit motor membincangkan kumpulan otot dan otot neuromuskular individu yang “bergabung“ untuk menghasilkan daya yang akhirnya pergerakan dapat dilakukan.

Jarang-jarang sekali seseorang itu menggunakan hanya satu otot untuk melakukan sesuatu pergerakan, terutamanya apabila melakukan sesuatu pergerakan otot utama di gimnasium. Sebagai contohnya, apabila seseorang melakukan biceps curl, kita bukan sahaja melatih otot biseps, malah otot brakialis, brakioradialis dan kebanyakan otot fleksor yang berada di bawah lengan turut dilatih bersama-sama. Apatah lagi, otot triseps dan bahu yang terlibat dalam menstabilkan lengan atas. Secara keseluruhannya, latihan kekuatan menghasilkan corak koordinasi unit motor yang lebih “cekap“ bagi menyokong pergerakan yang lebih selamat dan juga lebih kuat.

Akhir sekali, pertumbuhan otot (hipertrofi) juga boleh meningkatkan kekuatan. Pertumbuhan otot melalui latihan bebanan melibatkan sebahagian besar myofibrillar hypertrophy yang merujuk penambahan myofibril (protein kontraktil) kepada gentian otot. Hal ini jelas membuktikan bahawa otot yang lebih besar dan peningkatan protein kontraktil juga penting dalam meningkatkan pengeluaran daya. Secara umumnya, terdapat hubungan yang wujud antara hipertrofi dengan kekuatan otot.

Saiz Otot Bukan Elemen Utama Kekuatan Otot

Walaupun terdapat hubungan antara hipertrofi dengan kekuatan otot, namun saiz otot bukanlah elemen utama dalam menentukan kekuatan otot. Membina otot yang lebih besar ialah cara yang terbaik untuk mendapatkan kekuatan disebabkan hal tersebut berada dalam kawalan. Namun demikian, genetik juga mempengaruhi betapa mudahnya seseorang itu membina otot dan jumlah otot yang akhirnya boleh dibina. Selain itu, antara elemen yang mempengaruhi kekuatan ialah:

Lebih jauh sisipan otot daripada sendi, lebih baik daya tuil (leverage), lebih          banyak berat yang boleh diangkat.

Semakin panjang anggota badan seseorang, hal ini bermakna semakin    panjang otot lengan dan semakin teruk daya tuil. Hal ini menjadi penyebab         orang yang lebih pendek dengan anggota badan yang lebih gempal        selalunya lebih kuat daripada orang yang lebih tinggi, walaupun otot mereka        tidak begitu besar.

Faktor seterusnya yang mempengaruhi kekuatan seseorang ialah komposisi gentian otot. Sesetengah orang dilahirkan dengan otot yang           dibina untuk daya tahan, namun terdapat juga individu yang dilahirkan        dengan otot yang dibina untuk kekuatan maksimum.

Otot di sebelah kiri kebanyakannya terdiri daripada gentian otot rangka sentak perlahan. Gentian ini tidak begitu kuat, tetapi mempunyai daya tahan yang kuat. Sementara itu, otot di sebelah kanan pula kebanyakannya terdiri daripada gentian otot rangka sentak cepat. Gentian otot ini kuat dan mudah menguncup, tetapi mempunyai daya tahan yang lemah.

Walaupun terdapat beberapa faktor genetik yang mempengaruhi kekuatan otot, cara terbaik untuk menjadi lebih kuat adalah dengan membina otot yang lebih besar. Hal tersebut akan membolehkan seseorang itu mendapatkan kekuatan sepenuhnya daripada genetik.

Cara sesoerang itu melakukan latihan kekuatan juga boleh mempengaruhi kekuatan. Latihan lebih berat menjadikan seseorang itu lebih baik untuk mengangkat beban yang lebih berat, manakala mengangkat beban yang lebih ringan tetapi dilakukan dengan set dan berulang boleh memberikan seseorang itu daya tahan otot yang lebih tinggi.

Latihan kekuatan telah terbukti memberikan banyak manfaat kesihatan fizikal dan mental seperti yang berikut:

Dr. Nursyuhada Mohd Sukri, Ketua Jabatan Sukan Prestasi Tinggi, Akademi Kecergasan Pertahanan, Universiti Pertahanan Nasional Malaysia.


Amalkan Gaya Hidup Sihat Elak Serangan Penyakit Jantung

Untuk mendapatkan maklumat terkini, ikuti kami melalui Telegram

Kuala Lumpur – Gaya hidup sihat merupakan tuntutan kehidupan seorang manusia yang dipraktikkan bukan sekadar untuk menjamin kecergasan badan, malah menjamin kecerdasan akal fikiran seseorang. Menjaga kesihatan jantung adalah satu daripada corak pengamalan gaya hidup sihat.

Demikian kupasan daripada Ketua Unit dan Pakar Perunding Kanan Kardiologi, Jabatan Perubatan, Pusat Perubatan Universiti Malaya, YBhg. Profesor Dr. Imran Zainal Abidin ketika menyentuh perihal kesihatan jantung dalam sesi temu bual anjuran Radio Televisyen Malaysia, semalam. Beliau membuka lembaran perkongsiannya dengan menyatakan hubung kait antara tekanan dengan kesihatan jantung.

Dalam sesi temu bual itu, beliau menyatakan bahawa kesihatan mental boleh mempengaruhi kesihatan jantung dan berpaksi kepada pengawalan tekanan darah. Apabila seseorang itu mengalami tekanan yang berlebihan dan berterusan akan menyebabkan peningkatan tekanan darah.

Pada masa yang sama, beliau juga menegaskan bahawa permasalahan kesihatan yang melibatkan tekanan darah adalah hal yang tidak boleh dipandang ringan. Hal ini demikian kerana faktor utama serangan jantung adalah disebabkan oleh tekanan darah.

Menurutnya lagi, keadaan yang mengundang tekanan dalam diri seseorang adalah apabila seseorang itu tertekan dan banyak berfikir serta dimarahi ataupun memarahi orang lain sekali gus menyebabkan hormon adrenalina di dalam badan meningkat. Oleh sebab itu, apabila seseorang itu sering tertekan, maka hormon adrenalinanya sentiasa tinggi dan mengakibatkan jantungnya berdenyut dengan lebih laju, salur darahnya menjadi lebih sempit dan tekanan darahnya lebih tinggi daripada biasa.

Beliau juga mengakui bahawa mengawal tekanan adalah suatu perkara yang sukar, terutamanya tekanan yang melibatkan kewangan. Walau bagaimanapun, seseorang itu sangat digalakkan untuk berusaha mengawal tekanan yang dihadapi dengan sebaik-baiknya.

Jelas beliau, sakit dada atau rasa tekanan di dada, terutamanya di bahagian tengah tulang dada adalah satu daripada simptom serangan jantung. Rasa sakit di dada biasanya berlaku serentak dengan keadaan emosi yang terganggu.

Pesakit yang telah dikenal pasti menghidap penyakit jantung seharusnya mempunyai bekalan ubat yang mencukupi, manakala bagi individu yang baru memiliki simptom serangan jantung dinasihatkan agar segera ke klinik atau pusat kesihatan yang berdekatan.

Kebanyakan individu yang berumur di bawah 40 tahun dan mengalami sakit jantung adalah disebabkan oleh tekanan yang tidak terkawal. Apabila tertekan, mereka akan mencari jalan untuk mengurangkan tekanan tersebut termasuklah melakukan sesuatu yang boleh membahayakan kesihatan seperti merokok. Tindakan ini akan menyebabkan risiko tambahan seperti meningkatkan tekanan darah.

Sebelum mengakhiri sesi temu bual tersebut, beliau menyarankan agar setiap individu berusaha untuk mengawal atau mengurus tekanan dengan baik. Beliau juga menegaskan bahawa penerapan gaya hidup sihat fizikal dan mental seharusnya menjadi keutamaan setiap individu.


Pengambilan Vaksinasi COVID-19 Meningkat

Putrajaya – Kes harian COVID-19 di Malaysia masih kekal di bawah 500 kes sejak pembukaan sempadan negara Republik Rakyat China (RRC) pada 8 Januari 2023 lalu.

Menurut Menteri Kesihatan Malaysia, YB Dr. Zaliha Mustafa dalam kenyataan medianya hari ini, hanya seorang daripada 28 705 orang pengembara dari RRC yang tiba di Malaysia dikesan mengalami demam semasa saringan COVID-19 dijalankan. Namun begitu, ujian RTK-Ag yang dilakukan terhadap pengembara tersebut adalah negatif. Setakat ini, tiada pengembara dari RRC yang dikesan positif COVID-19 di pintu masuk antarabangsa negara.

Sejak kebelakangan ini, pengambilan dos penggalak kedua di fasiliti kesihatan di seluruh negara berlaku peningkatan. Berbanding pada 1 Januari 2023, pengambilan dos penggalak pertama telah meningkat daripada 49.8 peratus kepada 49.9 peratus. Bagi dos penggalak kedua pula, berlaku peningkatan kepada 2.2 peratus berbanding dengan 1.9 peratus sebelum ini.

Berdasarkan rekod, pengambilan dos penggalak kedua di Sarawak juga telah meningkat kepada 76 369 dos pada 17 Januari 2023 berbanding dengan jumlah dos sebanyak 56 462 pada 1 Januari 2023 lalu. Hal ini bermakna, jumlah pengambilan dos penggalak kedua di negeri ini telah bertambah 20 kali ganda, yakni sebanyak 2085 dos sehari berbanding 101 dos pada 31 Disember 2022.

Perkembangan jangkitan COVID-19 di dalam negara dan di luar negara akan terus dipantau oleh Kementerian Kesihatan Malaysia melalui maklumat yang diperoleh daripada Pertubuhan Kesihatan Sedunia dan kerjasama dengan negara ASEAN serta RRC. Langkah pencegahan dan kawalan yang sewajarnya juga akan dilaksanakan secara berterusan.

Individu yang belum menerima dos primer vaksin dan dos penggalak vaksin COVID-19 dinasihatkan agar segera mendaftar dan mendapatkan vaksin tersebut bagi melindungi diri dan orang tersayang, terutamanya menjelang perayaan Tahun Baru Cina tidak lama lagi.


KKM Proaktif Atasi Isu Kesesakan di Jabatan Kecemasan

Untuk mendapatkan maklumat terkini, ikuti kami melalui Telegram

Kuala Lumpur – Peningkatan jumlah pesakit pada setiap hari dan kekurangan tenaga kerja serta fasiliti telah mempengaruhi isu kesesakan di Jabatan Kecemasan. Situasi ini perlu ditangani secara menyeluruh dengan merangka penyelesaian untuk jangka masa pendek, sederhana dan panjang bersama-sama pemegang taruh untuk kesejahteraan rakyat dan sektor kesihatan negara.

Menurut Menteri Kesihatan Malaysia, YB Dr. Zaliha Mustafa dalam kenyataan medianya hari ini, Kementerian Kesihatan Malaysia (KKM) mengambil inisiatif melalui Program Perubatan, Program Kesihatan Awam dan Program Penyelidikan dan Sokongan Teknikal di bawah Timbalan Ketua Pengarah masing-masing untuk menyemak dan menganalisis data di hospital dan klinik kesihatan. Tindakan ini bertujuan untuk melihat keberkesanan pelaksanaan inisiatif seperti pelanjutan waktu bekerja di fasiliti tertentu.

Pada masa yang sama, beliau menyatakan bahawa usaha untuk memperkasakan lean healthcare system sedang dipertingkatkan, terutamanya di hospital yang berhadapan dengan masalah kesesakan di Jabatan Kecemasan.

Pelaksanaan short stay ward (wad jangka masa pendek) bagi hospital yang mempunyai ruang telah dilaksanakan di beberapa buah hospital. Kriteria wad ini perlu ditambah baik bagi mengelakkan pesakit menunggu terlalu lama, khususnya di zon kuning. Sistem pengurusan katil pesakit juga terus diperkemas supaya penggunaan katil di hospital dapat dikawal selia dan diuruskan dengan baik.

Tambah beliau, KKM akan bekerjasama dengan Jabatan Perkhidmatan Awam dan Kementerian Kewangan bagi menyelesaikan isu ini dalam jangka masa sederhana dan panjang. Usaha untuk mendapatkan lebih banyak tenaga kerja juga akan terus dilaksanakan.

Selain itu, bagi memastikan isu kesesakan di Jabatan Kecemasan dapat ditangani dengan berkesan, KKM akan terus melihat model kerjasama dengan pelbagai agensi kerajaan, kerajaan negeri, badan bukan kerajaan dan sektor swasta yang semestinya memerlukan dana yang khusus.

Jelas beliau lagi, pelbagai solusi dan intervensi digital dalam perkhidmatan kesihatan telah diperkenalkan di negara lain. Oleh yang demikian, Malaysia perlu menyokong aspirasi ini agar perkhidmatan kesihatan dapat dilaksanakan dengan lebih efisien. KKM akan terus komited dalam menaik taraf sistem teknologi maklumat dan komunikasi sedia ada kepada sistem digital yang berpotensi membantu mengatasi masalah yang wujud.

“KKM memahami bahawa untuk membina sebuah sistem kesihatan yang kukuh dan lestari bukan usaha bersendirian. Hal ini dikatakan demikian kerana kesihatan adalah milik semua sekali gus menuntut kebersamaan kita dalam usaha ini. Pembangunan Kertas Putih Kesihatan akan merangkumi kesemua perkara ini dan dapat menjana perubahan makro dan mikro dalam mereformasikan sektor kesihatan negara,” ujarnya.


Ahli Astronomi Malaysia dari Seluruh Dunia Berkumpul di GMAC2023

Kuala Lumpur – Ahli astronomi Malaysia dari dalam dan luar negara telah berkumpul bersama-sama dalam Global Malaysian Astronomers Convention 2023 (GMAC2023) sejak 16 Januari 2023 hingga 18 Januari 2023 yang lalu di Pusat Sains Negara, Kuala Lumpur untuk membincangkan dan menyumbang idea tentang perkembangan penyelidikan astronomi serta pendidikan sains, teknologi, kejuruteraan dan matematik (STEM) di Malaysia.

Berdasarkan kenyataan yang dikeluarkan oleh GMAC2023, saintis di Malaysia yang bekerja dalam bidang astronomi dan astrofizik sangat banyak dan terdapat dalam kalangan mereka adalah sebahagian daripada kerjasama antarabangsa dan berpangkalan di pelbagai organisasi terkemuka antarabangsa seperti Pentadbiran Aeronautik dan Angkasa Lepas Kebangsaan (NASA), Princeton University, Oxford University, Max Planck Institute di Jerman, University of Tokyo serta universiti tempatan utama termasuklah Universiti Malaya, Universiti Kebangsaan Malaysia, Universiti Sains Malaysia dan Universiti Teknologi Malaysia.

Selain persidangan tersebut, terdapat juga acara umum lain yang berlangsung di Johor, Pulau Pinang, Sabah dan Kuala Lumpur yang membolehkan ahli astronomi profesional dapat berinteraksi dengan ahli astronomi muda, pelajar serta orang awam.

Hasil daripada persidangan yang berlangsung selama tiga hari itu, sebuah pasukan yang dipertanggungjawabkan untuk merangka pelan hala tuju pembangunan penyelidikan dan pendidikan astronomi di Malaysia untuk tempoh lima tahun hingga 10 tahun akan dibentuk.

Selain itu, hasil persidangan tersebut juga memutuskan perkara lain seperti penyusunan direktori ahli astronomi Malaysia, pembangunan bahan pembelajaran dalam talian dan pembentukan pertubuhan atau pusat astronomi negara yang akan menjadi sebuah pusat yang memfokuskan penyelidikan dan pendidikan astronomi di negara ini.

Menurut pensyarah dan penyelidik di Australian National University merangkap Pengerusi Jawatankuasa Saintifik GMAC2023, YBrs. Profesor Madya Yuan-Sen Ting, modul pembelajaran astronomi pelbagai bahasa secara dalam talian menerusi FrogAsia akan dilaksanakan. Tambah beliau:

Modul ini dibuat untuk kegunaan pelajar sekolah rendah dan sekolah menengah serta disediakan secara percuma. Kami berharap agar bidang astronomi ini akan memberikan inspirasi kepada generasi muda supaya dapat membuka minda mereka sekali gus meneroka dunia sains.

Pada masa yang sama, pelbagai pameran berkaitan dengan seni angkasa, peluang pendidikan dalam perubahan iklim, astronomi dan sains teknologi angkasa diadakan sepanjang persidangan ini berlangsung.

Pelaksanaan GMAC2023 pada kali ini ditaja oleh YTL Foundation, FrogAsia dan Autocity Penang. Penganjur juga telah bersama-sama Science Cafe KL yang menjadi tuan rumah bagi sesi secara dalam talian yang melibatkan perkongsian secara langsung dan sesi soal jawab dengan ahli astronomi Malaysia yang bekerja di Amerika Syarikat, Eropah dan Australia.


Sokongan Sosial Penting untuk Menangani Kebimbangan

Untuk mendapatkan maklumat terkini, ikuti kami melalui Telegram

Kuala Lumpur – Selain kesihatan fizikal, kesihatan mental juga seharusnya menjadi keutamaan bagi menjamin keberkesanan dan kelangsungan produktiviti kehidupan seharian seseorang. Penyakit kebimbangan ialah satu daripada penyakit mental yang boleh dihidapi oleh sesiapa sahaja termasuklah kanak-kanak.

Menurut Pensyarah Kanan, Jabatan Psikologi Pendidikan dan Kaunseling, Fakulti Pendidikan, Universiti Malaya, YBrs. Dr. Nursyuhaidah Mohd Kadri menerusi temu bual dalam rancangan Selamat Pagi Malaysia semalam, sistem badan manusia apabila berasa terancam ataupun berada dalam situasi tekanan secara semula jadi akan menyebabkan mekanisme pertahanan badan terus memberikan satu isyarat amaran kepada badan.

Tindak balas yang berlaku kadangkala menjadi terlalu aktif. Penyakit kebimbangan ini adalah normal dalam suatu keadaan, misalnya ketika menduduki peperiksaan atau menghadiri temu duga. Seseorang yang berada dalam situasi ini akan berasa normal untuk merasai kebimbangan pada ketika itu. Namun begitu, jika selepas menghadiri temu duga atau menduduki peperiksaan tersebut, kebimbangan itu masih tidak hilang dan berterusan, keadaan ini adalah antara simptom penyakit kebimbangan.

Jelas beliau lagi, simptom lain berkenaan dengan penyakit kebimbangan juga boleh dilihat oleh orang lain melalui fizikalnya. Seseorang yang mengalami penyakit ini biasanya akan berdebar-debar, menggigil atau tangannya menjadi kebas serta mengganggu sistem penghadaman.

Oleh yang demikian, orang awam yang melihat simptom tersebut disarankan agar memberikan pertolongan cemas dengan segera. Beliau menyatakan bahawa terdapat tiga jenis pertolongan cemas awal yang boleh dipraktikkan, iaitu melihat, mendengar dan menghubungkan.

Pada masa yang sama, beliau turut berkongsikan dua faktor utama berlakunya penyakit kebimbangan, iaitu faktor persekitaran dan faktor biologi. Faktor persekitaran merujuk keadaan individu yang terlalu lama terdedah kepada tekanan, trauma dan penggunaan bahan terlarang seperti dadah dan rokok yang boleh meningkatkan risiko untuk menghidap penyakit kebimbangan.

Seterusnya, faktor biologi merujuk genetik atau individu yang menghidap penyakit kebimbangan ini mempunyai keturunan yang menghidap penyakit yang sama. Selain itu, personalitinya yang sangat pemalu, penakut atau selalu menginginkan kesempurnaan adalah antara punca yang boleh mengundang penyakit ini secara dalaman. Bahkan, terdapat juga masalah kesihatan yang boleh mencetuskan gejala kebimbangan seperti tiroid.

Dalam sesi temu bual itu juga, beliau berkongsikan perihal perkembangan keterbukaan masyarakat pada masa ini yang giat membincangkan hal berkaitan dengan kesedaran kesihatan mental.

“Melalui penilaian saya, perkembangan tersebut membawa kepada dua keadaan, iaitu mampu meningkatkan kesedaran umum berkenaan dengan kesihatan mental. Namun begitu, kejadian mereka-reka cerita tentang kesihatan mental untuk meraih publisiti seharusnya tidak berlaku. Hal ini dikatakan demikian kerana situasi ini boleh mengundang bahaya,“ jelasnya.

Menurutnya lagi, apabila seseorang itu bukanlah pakar dalam bidang kesihatan mental tetapi mahu mendiagnosis diri sendiri sehingga melakukan rawatan berpandukan maklumat daripada Internet sahaja adalah tidak wajar. Tindakan yang seharusnya dilakukan jika mengalami simptom penyakit kebimbangan ini ialah berjumpa dengan pakar psikiatri untuk mendapatkan rawatan.

“Segala stigma negatif masyarakat terhadap individu yang menghidap penyakit mental, terutamanya penyakit kebimbangan ini diharapkan dapat dihilangkan dengan serta-merta. Selain mendapatkan rawatan daripada pakar psikiatri, penghidap penyakit ini juga memerlukan sokongan sosial daripada orang di sekelilingnya bagi membolehkan mereka pulih dengan segera,” jelasnya lagi.


Malaysia Bebas Kanser Serviks

Kanser serviks atau dikenali juga sebagai kanser pangkal rahim ialah kanser wanita yang pernah menjadi kanser kedua kekerapannya selepas kanser payudara di Malaysia pada tahun 2016. Terkini, mengikut perangkaan Pertubuhan Kesihatan Sedunia (WHO), kanser serviks ialah kanser keempat di dunia dan yang ketiga di Malaysia bagi wanita pada tahun 2020.

Namun demikian, selepas kempen secara global dilakukan serta penemuan dan pengenalan vaksin bagi mencegah kanser serviks, kesnya telah berkurang. Oleh hal yang demikian, tidak mustahil dengan perancangan untuk pencegahan dan pengesanan awal bagi kanser serviks, kita mampu menjadikan Malaysia sebagai negara yang bebas daripada kanser serviks.

Kanser serviks berpunca daripada proses mutasi yang berlaku pada lapisan pangkal rahim akibat kekerapan kerosakan sel. Antara punca utama kerosakan sel tersebut termasuklah jangkitan papilomavirus manusia (HPV).

HPV boleh dijangkiti melalui hubungan kelamin. Antara kumpulan yang berisiko mendapat kanser serviks termasuklah:

Gejala utama seseorang wanita itu disyaki menghidap kanser serviks ialah pendarahan yang keluar dari faraj tanpa disangka-sangka. Hal ini termasuklah pendarahan antara (dan bukan pada) kitaran haid, pendarahan selepas menopaus, pendarahan selepas melakukan hubungan kelamin dan pendarahan haid yang lama daripada biasa.

Selain tanda pendarahan, satu lagi tanda bahawa seseorang itu berkemungkinan menghidap kanser serviks ialah rasa kesakitan apabila melakukan hubungan kelamin pada bahagian ari-ari atau bawah pusat. Pengeluaran cecair luar jangka melalui faraj seperti keluarnya antara kitaran haid atau selepas menopaus juga adalah antara tanda seseorang itu menghidap kanser serviks.

Sekiranya seseorang itu mempunyai tanda seperti yang dinyatakan, maka mereka perlulah mendapat nasihat doktor yang berkaitan untuk tindakan selanjutnya. Hal ini dikatakan demikian kerana dengan tidak mengendahkannya, keadaan tersebut akan menyebabkan risiko kanser tersebut terus berkembang dan merebak.

Antara tanda kanser serviks mungkin berada pada peringkat tinggi atau telah berkembang dan merebak, terutamanya apabila simptom yang dijelaskan sebelum ini dibiarkan adalah kaki mula membengkak, terdapat gangguan pada pundi kencing dan usus serta berlakunya pendarahan apabila membuang air kecil.

Sekiranya seseorang wanita mempunyai tanda seperti di atas, maka dinasihatkan untuk segera membuat janji temu untuk berjumpa dengan doktor perubatan yang mempunyai latihan dalam bidang sakit puan. Semasa pemeriksaan.  pesakit akan dinilai dengan soalan yang berkaitan, terutamanya risiko kebarangkalian mendapat kanser serviks.

Pesakit juga akan diperiksa untuk memastikan punca utama permasalahan dan hal ini termasuklah melakukan pemeriksaan faraj atau alat sulit. Semasa pemeriksaan ini juga, satu calitan akan dibuat untuk mendapatkan sampel bagi memastikan sel yang diambil berisiko mempunyai sel kanser serviks ataupun tidak.

Sekiranya pesakit dalam keadaan sakit pada kemaluannya untuk diperiksa dengan teliti, maka satu pemeriksaan lengkap berserta bius akan dilaksanakan dan biopsi akan dilakukan pada ketumbuhan sekiranya ada. Hal ini amat penting bagi pakar perubatan mendapat diagnosis yang tepat dan menawarkan rawatan yang berkesan.

Rawatan yang sesuai dan terkini untuk kanser serviks bergantung kepada peringkat atau tahap kanser tersebut apabila pertama sekali dikesan. Pada kebiasaannya, peringkat kanser serviks terbahagi kepada empat yang diperkenalkan oleh International Federation of Gynecology and Obstetrics (FIGO).

Penetapan tahap kanser serviks antara satu (I) hingga empat (IV) ini bergantung kepada pemeriksaan pelvik yang lengkap dibantu dengan imbasan ultrabunyi serta imbasan tomografi berkomputer (CT) atau tomografi pancaran positron (PET). Doktor di klinik pakar sakit puan juga akan menerangkan akan makna bagi setiap peringkat kanser serta cadangan rawatan yang sesuai.

Rawatan kanser serviks ini pada dasarnya bergantung kepada peringkat FIGO kanser tersebut. Peringkat paling awal, iaitu FIGO IA – IB2 boleh dirawat melalui pembedahan. Peringkat FIGO IB2 – IIIC pula perlu dirawat dengan radioterapi dan kemoterapi, manakala peringkat FIGO IV memerlukan rawatan kemoterapi.

Namun begitu, segala rawatan yang sesuai perlu dibincangkan dengan pakar onkologi kerana terdapat keperluan untuk mengambil kira faktor umur, tahap kecergasan pesakit, penyakit lain yang ada serta kemudahan pesakit mendapat rawatan termasuklah implikasi kewangan kepada pesakit.

Setelah mengetahui dengan ringkas tentang kanser serviks seperti maklumat di atas, terutamanya berkaitan dengan risiko, tanda dan rawatan, persoalan asalnya ialah bolehkah Malaysia bebas daripada kanser serviks pada suatu hari nanti? Pada pendapat saya, hal ini boleh berlaku kerana dua faktor utama, iaitu pencegahan serta pengesanan awal.

Oleh sebab kita telah mempelajari bahawa pembawa atau risiko utama kanser serviks ialah jangkitan HPV, maka pencegahan daripada mendapat jangkitan virus HPV ini mampu mengurangkan risiko kanser serviks sehingga 70 peratus. Penemuan vaksin untuk HPV pada awal abad ini berserta program anjuran Kementerian Kesihatan Malaysia yang memperkenalkan program vaksinasi terhadap anak remaja yang berumur 13 tahun mampu menurunkan kadar jangkitan HPV serta kes kanser serviks dengan amat berkesan sekali, iaitu sekitar 50 peratus hingga 70 peratus.

Selebihnya, komitmen wanita yang sudah mendirikan rumah tangga serta yang aktif melakukan hubungan kelamin untuk melakukan pemeriksaan saringan smer Pap serta saringan HPV. Saringan ini boleh dilakukan oleh semua golongan wanita yang sedang aktif melakukan hubungan kelamin, bermula pada umur 40 tahun dan ke atas atau 10 tahun lebih awal daripada ahli keluarga yang telah mengidap kanser serviks sekiranya ada, di mana-mana fasiliti kerajaan atau swasta.

Dengan gabungan elemen pencegahan melalui vaksinasi terhadap HPV serta pengesanan awal melalui saringan smer Pap Smear dan HPV, saya pasti sekiranya dilakukan dengan menyeluruh, maka impian Malaysia untuk menjadi negara yang bebas daripada kanser serviks mampu dicapai.

Sebagai kesimpulannya, kanser serviks ialah kanser yang telah berubah daripada kanser kedua yang kerap menyerang wanita selepas kanser payudara kepada kanser keempat selepas vaksin serta saringan smer Pap diperkenalkan. Risiko kanser serviks juga berkait rapat dengan jangkitan HPV.

Oleh sebab itu, sebarang aktiviti yang membolehkan jangkitan HPV, terutamanya hubungan kelamin menambahkan risiko jangkitan. Tanda seperti pendarahan serta sakit di bahagian kemaluan perlu dirujuk dengan doktor yang berkaitan dengan segera kerana rawatan yang sesuai dan berkesan mampu menyelamatkan nyawa.

Bagi mencapai matlamat Malaysia bebas kanser serviks, pencegahan serta saringan awal perlu selari dan seiringan. Pencegahan adalah melalui vaksinasi terhadap HPV dan saringan awal melalui pemeriksaan saringan smer Pap dan HPV. Kedua-dua cara tersebut boleh dilakukan di fasiliti kerajaan atau swasta.

Di samping itu juga, petugas kesihatan di setiap fasiliti bersama-sama pertubuhan bukan kerajaan yang berminat perlu memainkan peranan dalam memberikan khidmat nasihat dan menjalankan kempen kesedaran kanser serviks dengan memberikan pendedahan akan keperluan serta kepentingan pencegahan serta saringan kesihatan, terutamanya smer Pap bagi memastikan negara kita bebas kanser serviks.

*Artikel ini disediakan bersempena dengan bulan kesedaran kanser serviks, iaitu pada Januari setiap tahun.

Dr. Wan Mohd Nazri Wan Zainon ialah Penyelaras Onkologi Klinikal di Hospital Universiti Sains Malaysia, Kubang Kerian, Kelantan.


Elak Kekeliruan antara Osteoporosis dengan Osteoarthritis

Untuk mendapatkan maklumat terkini, ikuti kami melalui Telegram

Kuala Lumpur – Tulang dan sendi adalah komponen penting yang terdapat di dalam badan manusia yang memainkan peranan dalam pergerakan. Tanpa tulang dan sendi, adalah mustahil untuk manusia bergerak. Oleh sebab itulah, penjagaan kesihatan tulang dan sendi amat dititkberatkan, terutamanya pada usia muda agar apabila seseorang itu memasuki fasa berusia, tulang dan sendi masih mampu berfungsi seperti biasa dan hal tersebut memudahkan seseorang itu menjalani aktiviti sehariannya.

Menyentuh perihal kesihatan tulang dan sendi, baru-baru ini rancangan Selamat Pagi Malaysia anjuran Radio Televisyen Malaysia (RTM) telah menampilkan Pakar Perunding Ortopedik di UiTM Private Specialist Centre, Dr. Khairul Nizam Rozali untuk berkongsikan perihal penyakit berkaitan dengan tulang dan sendi yang bertajuk “Osteoporosis dan Osteoarthritis: Pelanduk Dua Tak Serupa”.

Beliau memulakan perkongsiannya dengan menyatakan perkembangan pengetahuan masyarakat di Malaysia tentang istilah perubatan yang saban hari berkembang. Walau bagaimanapun, beliau mendapati bahawa terdapat individu yang belajar dan memahami sesuatu istilah perubatan melalui perkembangan teknologi melalui carian secara dalam talian ataupun media sosial dan tidak merujuk doktor yang betul.

Hal ini mengundang kepada pemahaman perubatan yang salah dalam kalangan pesakit. Misalnya, perbezaan antara istilah osteoporosis dan osteoarthritis. Hal ini benar-benar berlaku dalam kalangan masyarakat, sebagaimana yang saya hadapi sewaktu bertemu dengan pesakit di klinik saya,

Beliau melanjutkan perkongsiannya dengan menyentuh takrifan sebenar osteoporisis dan osteoarthritis. Menurutnya, walaupun bunyi sebutannya lebih kurang sama, namun kedua-dua penyakit berkenaan adalah berlainan.

Osteoporosis ialah perkataan yang berasal daripada Greek. Osteo merujuk tulang, manakala porosis ialah laluan atau rongga di dalam tulang. Tulang yang normal seharusnya mempunyai kepadatan tertentu yang ditentukan oleh dua faktor utama, iaitu keporosan dan kekuatan tulang.

Beliau juga menerangkan bahawa antara langkah awal untuk mendiagnosis penyakit osteoporosis termasuklah dengan ujian sinar-X. Walau bagaimanapun, kaedah tersebut bukanlah cara yang tepat untuk mendiagnosis penyakit osteroposis kerana bersifat kualitatif.

“Oleh sebab itulah, diwujudkan ujian densitometri (kepadatan tulang). Ujiannya sama seperti sinar-X, namun radiasinya lebih rendah, mudah, tidak memerlukan proses mencucuk jarum ke dalam kulit dan pesakit berasa lebih selesa,” jelasnya lagi.

Osteoarthritis juga berasal perkataan daripada Greek, yakni osteo masih merujuk tulang, manakala arthritis berasal daripada perkataan árthron yang bermaksud sendi. Namun demikian, apabila keadan tersebut menjadi penyakit, perkataan tersebut ditambahkan dengan frasa “–itis”.

Tambah beliau lagi, terdapat tiga faktor utama yang menjadi risiko bagi penyakit osteoarthritis, iaitu umur (faktor yang tidak boleh diubah), obesiti dan pekerjaan.

Dalam rancangan ini juga, beliau menegaskan bahawa beliau tidak menolak dan menafikan rawatan tradisional untuk merawat kedua-dua penyakit berkenaan. Menurutnya, masyarakat juga perlu sedar, terutamanya rawatan bagi penyakit seperti osteoarthritis, perubatan moden adalah lebih terperinci dan sistematik berbanding dengan sesetengah rawatan lain seperti rawatan tradisional.

Beliau menyatakan harapan agar mereka yang menghidap penyakit tulang dan sendi seperti osteoporosis dan osteoarthritis untuk segera berjumpa dengan doktor bagi mendapatkan rawatan. Bagi individu yang berhasrat untuk mencegah penyakit osteoarthritis, mereka boleh bermula dengan mengawal kekerapan penggunaan dan pergerakan kaki.

Selain itu, beliau menegaskan bahawa jumlah pengambilan kalsium sebagai langkah pencegahan bagi kedua-dua penyakit berkenaan perlulah tepat. Hal ini dikatakan demikian kerana pengambilan kalsium secara tidak terkawal dan berlebihan akan mengakibatkan penyakit batu karang.

“Kehidupan perlu diteruskan. Saya tidak boleh kata disebabkan takut menghidap osteoarthritis, maka seseorang itu tidak mahu melakukan pergerakan menggunakan kaki. Saya bermaksud seseorang itu masih boleh menggunakan kaki seperti biasa, namun kadar kekerapan penggunaannya perlu berhati-hati. Prinsipnya sama seperti menggunakan pen, semakin banyak pen digunakan, semakin banyak dakwat akan berkurangan,” ujarnya menutup perbualan.


Inovasi Pendigitalan Bahan Terbitan DBP Pupuk Kreativiti Pelajar

Batu Pahat – Jalinan kerjasama antara Dewan Bahasa dan Pustaka (DBP) dengan Universiti Tun Hussein Onn Malaysia (UTHM) telah mencetuskan sebuah projek rintis yang julung-julung kalinya dilaksanakan, iaitu Pertandingan Inovasi Digital DBP-UTHM 2023. Penjurian akhir bagi projek yang dirintis oleh Bahagian Promosi dan Pengiktirafan (BPI) yang bernaung di bawah Jabatan Pengembangan Bahasa dan Sastera (JPBS) dengan dukungan Jabatan Multimedia, Fakulti Sains Komputer dan Teknologi Maklumat (FSKTM), UTHM telah diadakan di Perpustakaan Tunku Tun Aminah, UTHM, hari ini.

Pertandingan yang bertujuan mengasah bakat, kreativiti dan kepintaran para pelajar ini disertai oleh 55 orang peserta dengan 12 kumpulan yang terdiri daripada pelajar Tahun Dua Program Sarjana Muda (Pengkomputeran Multimedia) yang mengambil Kursus Interaksi Manusia Komputer.

Dalam tempoh satu semester sejak 16 Oktober 2022 yang lalu, para peserta perlu membangunkan satu aplikasi mudah alih berasaskan kandungan buku terbitan DBP yang terpilih dan sesuai untuk dialih wahana yang membabitkan dua kategori, iaitu realiti terimbuh (AR) dan permainan digital.

Terdapat lima buah buku terbitan DBP yang terpilih untuk digunakan dalam pertandingan ini, iaitu Sally Si Salpa, Di Mana Kawan-kawan Tok Bah, Kacip Geraham dan Taring: Karies dan Keradangan Gusi, Batu Belah serta Kacip, Geraham dan Taring.

Bagi setiap kategori yang dipertandingkan, terdapat enam kumpulan peserta dengan bimbingan mentor yang ditentukan secara undian. Antara syarat dan kriteria yang telah ditetapkan termasuklah produk akhir yang dihasilkan adalah dalam bentuk mudah alih dan para peserta perlu menggunakan 100 peratus kandungan asal bahan tanpa mengubah kandungan sebenar.

Menurut YBrs. Profesor Madya Dr. Noorhaniza Wahid selaku Pengarah Pertandingan Inovasi Digital DBP-UTHM 2023, tujuan utama pertandingan ini diadakan adalah untuk mencungkil bakat digital pelajar.

Pertandingan ini juga adalah selari dengan projek bagi Kursus Interaksi Manusia Komputer yang diikuti oleh para peserta. Segala pencapaian daripada objektif pertandingan ini merupakan pencapaian dan keberhasilan bagi program Pengkomputeran Multimedia dan Kursus Interaksi Manusia Itu sendiri.

Tambah beliau, pihak UTHM sememangnya belum pernah mengadakan pertandingan seumpama ini yang melibatkan agensi luar. Keunikan bagi program ini ialah para pelajar perlu mereka bentuk aplikasi berdasarkan bahan asal buku terbitan DBP.

“Hal ini menjadi satu daripada cabaran yang besar kepada pelajar kerana sebelum ini apabila mereka ingin membangunkan apa-apa projek dan aplikasi, mereka perlu mencari bahan sendiri, namun dalam pertandingan ini, bahan untuk membangunkan aplikasi itu telah ditetapkan,” ujarnya lagi.

Generasi kini lebih gemar kepada aplikasi berbentuk didik hibur. Pada masa yang sama, mereka dapat menimba ilmu pengetahuan daripada aplikasi tersebut. Kandungan daripada aplikasi yang dihasilkan ini dapat memberikan manfaat, terutamanya kepada kanak-kanak. Pengaplikasian ilmu digital ini juga menjadi anjakan paradigma yang baik kepada para pelajar untuk mengenal jati diri cerita tradisional misalnya yang dijadikan sebagai bahan untuk membangunkan aplikasi.

Menjawab persoalan perancangan seterusnya untuk mengadakan lagi pertandingan seumpama ini, beliau menjelaskan bahawa pihak UTHM sememangnya mempunyai perancangan untuk mengadakan lebih banyak pertandingan yang melibatkan pelbagai sukatan pelajaran lain disebabkan oleh keterujaan dan semangat yang diberikan oleh para pelajar yang dapat dilihat pada hari ini.

“Sepertimana masyarakat sedia maklum, pendedahan kepada pendigitalan sememangnya membawa kepada elemen kebaikan dan keburukan. Namun begitu, generasi kini seharusnya bersedia untuk mengangkat pendigitalan ini kerana banyak manfaat yang akan diperoleh, sama ada kepada pelajar ataupun orang awam. Sejajar juga dengan harapan DBP, fokus utama selain mendigitalkan bahan terbitannya, inisiatif ini adalah satu daripada cara untuk memperkasakan bahasa Melayu,” ulasnya lagi.

Sementara itu, Pensyarah Kanan Jabatan Multimedia, FSKTM, UTHM, YBrs. Dr. Che Samihah Che Dalim merangkap mentor kepada satu daripada kumpulan yang bertanding berpandangan bahawa pertandingan seumpama ini telah membantu dirinya untuk membina personaliti pelajar secara menyeluruh.

“Jika di dalam kelas, pengajar bekerja keras untuk membentuk pelajar dengan kualiti tertentu berdasarkan tugasan yang diberikan, namun dengan adanya pertandingan seperti ini, pelajar dapat mengeluarkan semua bakat dan kreativiti yang tidak pernah diperlihatkan apabila berada di dalam kelas,” jelasnya.

Pertandingan pendigitalan ini diharapkan dapat diteruskan pada masa hadapan. Mungkin pertandingan ini boleh dibuka dengan lebih banyak penyertaan pelajar dan program yang dipertandingkan juga perlu diperbanyakkan. Aras kemahiran pelajar juga boleh ditingkatkan pada peringkat universiti kerana pertandingan yang disertai pada hari ini hanya tertumpu kepada peringkat fakulti dan di Jabatan Multimedia, FSKTM sahaja.

Penjurian pertandingan ini telah dilakukan dalam dua sesi. Pertama, penjurian yang dilakukan adalah lebih kepada penilaian awal, yakni juri yang dilantik membuat penelitian terhadap kesemua aplikasi yang telah dimuat naik oleh para peserta menerusi pautan yang disediakan. Kedua, penjurian fizikal dilaksanakan bagi menentukan aplikasi yang terbaik untuk memenangi pertandingan tersebut.

Dalam sesi penjurian ini juga, terdapat tiga komponen penting yang dinilai oleh juri, iaitu dari aspek teknikal, komponen estetik dan bahasa. Bagi melengkapkan komponen yang dinilai tersebut, sebanyak tujuh orang juri telah dilantik bagi menilai setiap aplikasi yang dibangunkan oleh para peserta, iaitu dua orang juri daripada industri, tiga orang juri daripada DBP dan dua orang juri lagi daripada UTHM.

Menurut salah seorang peserta pertandingan ini, Nurzulaikha Iberahim, penyertaannya bersama-sama rakan-rakannya adalah disebabkan oleh dorongan yang diberikan oleh pensyarah mereka. Beliau berpandangan bahawa projek ini ialah satu daripada keperluan untuk mengasah bakat dalam kemahiran digital dan untuk melihat sejauh mana kebolehan diri dan rakan-rakannya dalam menghasilkan sebuah aplikasi digital.

“Untuk menghasilkan produk akhir ini adalah sangat mencabar kerana perlu disiapkan dalam tempoh yang singkat. Jika diberikan tempoh yang lebih lama, mungkin lebih banyak fungsi boleh dimasukkan dalam aplikasi memandangkan aplikasi yang dibina untuk pertandingan ini hanya menggunakan fungsi yang mudah untuk dimainkan. Saya juga berharap agar saya dapat mencipta lebih banyak permainan yang lebih baik selepas ini,” ujarnya ketika ditemu bual oleh sidang editor Dewan Kosmik.

Selain membuktikan bahawa penggunaan teknologi boleh dipelbagaikan dalam pengajaran dan pembelajaran, pertandingan ini sememangnya dapat mencungkil bakat dan meningkatkan inovasi serta kreativiti pelajar, terutamanya dalam konsep pendigitalan dan pembangunan aplikasi.

Pertandingan seumpama ini juga diharap akan dapat memberikan inspirasi kepada orang ramai untuk menjadi pencipta teknologi tempatan melalui usaha pembudayaan dan pengaplikasian sains dan teknologi dalam pelbagai sektor yang lebih meluas.

Kredit gambar: Universiti Tun Hussein Onn Malaysia


Santun Berbahasa pada Hari Raya

Untuk mendapatkan maklumat terkini, ikuti kami melalui Telegram

Kuala Lumpur – Masyarakat Malaysia acap kali terkeliru dengan ejaan perkataan dalam bahasa Melayu sehingga menyebabkan berlakunya pelbagai kesalahan bahasa. Kebanyakannya juga tidak menyedari bahawa perkataan yang dieja tersebut salah. Dalam usaha membantu menyedarkan, memperbetul kesalahan dan meningkatkan kefahaman masyarakat akan bahasa kebangsaan, Bernama Radio telah menjemput Ketua Editor Bahagian Buku Sekolah, Dewan Bahasa dan Pustaka (DBP), Encik Abdul Ghani Abu untuk berkongsi isu yang berkaitannya dalam slot Cakna Bahasa, kelolaan Nazira Noran.

Menurut  Abdul Ghani, kesalahan bahasa pada Hari Raya dapat dilihat dari tiga aspek, iaitu kesalahan ejaan perkataan umum, kesilapan ejaan nama kuih-muih dan kata sapaan atau kata panggilan dalam keluarga. Menurutnya lagi, terdapat beberapa kata umum yang acap kali salah ejaannya ketika digunakan dalam media sosial.

Hari Lebaran atau Hari Lembaran. Lebaran dan lembaran ialah dua perkataan yang berbeza jika merujuknya dalam Kamus Dewan Perdana. Penggunaan yang tepat ialah Hari Lebaran. Menurut Kamus Dewan Perdana, Hari Lebaran bermaksud hari yang dimuliakan dan hari yang dirayakan oleh umat Islam, iaitu pada 1 Syawal. Manakala lembaran pula bermaksud helaian buku atau helaian akhbar.

Tambahnya lagi, kesalahan ejaan perkataan “Aidilfitri“ juga berlaku. Namun begitu, masih ada yang masih mengejanya secara terpisah. Hari Raya pula yang sebenarnya perlu dieja secara terpisah kerana merupakan dua perkataan yang berbeza. Walau bagaimanapun, masih ada dalam kalangan kita yang mengejanya secara salah, iaitu “Hariraya“.

Penggunaan perkataan “saling“ juga acap kali digunakan secara salah oleh masyarakat. Beliau menyatakan bahawa penggunaan perkataan “saling“ akan menyebabkan kelewahan atau pembaziran bahasa. Frasa kerja berimbuhan yang digandakan sebenarnya sudah membawa maksud saling. Tidak perlu menggunakan perkataan “saling“ sebelum perkataan tersebut agar tidak terjadinya lewah. “Saling“ bermaksud secara berbalas-balasan oleh dua pihak.

Tambahnya lagi, banyak orang sering menulis dan menyebut “saling kunjung-mengunjungi“ sedangkan itu salah. Sebaliknya, kita hanya perlu menulis “saling mengunjungi“. Contoh kesalahan lain yang selalu digunakan ialah “saling maaf-memaafkan“ dan yang sebetulnya ialah “saling bermaafan“.

Perkataan “balik kampung“ juga sebenarnya salah dan yang betulnya ialah balik ke kampung. Hal ini demikian kerana penggunaan kata sendi “ke“ perlu dalam situasi tersebut. Kebanyakan orang juga sering menggunakan perkataan “mertua“ tetapi penggunaan yang betul dan tepat ialah “mentua“. Antara ejaan perkataan lain yang selalu menimbulkan kekeliruan termasuklah “sampin“ atau “samping“ dan sebutannya yang betul “sampin“.

Menurut beliau, kebanyakan masyarakat juga sering mengeja “nasi impit“ tetapi ejaan sebenarnya ialah “nasi himpit“. Perkataan “impit“ tiada dalam Kamus Dewan Perdana, sebaliknya hanya ada perkataan “himpit“ yang bermaksud menekan dan menindih hingga mampat. Ada juga yang sering mengeja perkataan “satay“ dan “sate“, “baulu“ dan bukannya “bahulu“ serta “semperit“ dan bukannya “semperet“. Ada juga yang menggunakan tanda sempang pada perkataan ketupat-rendang sedangkan penggunaannya itu salah.

Demikian antara penerangan menarik oleh panel program dan beliau turut berharap agar pengguna bahasa dapat menggunakan bahasa yang betul dan tepat.


Pemenang Pertandingan Inovasi Digital DBP-UTHM 2023 Diumumkan

Batu Pahat – Kumpulan Cak Cak Bum dengan aplikasi digitalnya yang dinamakan AR Batu Belah telah dinobatkan sebagai juara bagi kategori aplikasi realiti terimbuh (AR), manakala kumpulan Pahlawan Laut Dalam yang mempertaruhkan aplikasi digitalnya yang dikenali sebagai Pendekar Lautan telah menjuarai kategori aplikasi permainan digital dalam Pertandingan Inovasi Digital DBP-UTHM 2023.

Majlis penyampaian hadiah bagi pertandingan ini yang telah diadakan di Perpustakaan Tunku Tun Aminah (PTTA), Universiti Tun Hussein Onn Malaysia (UTHM), petang tadi menyaksikan para pemenang membawa pulang wang tunai berjumlah RM1500 berserta sijil penyertaan.

Dalam ucapan alu-aluan majlis, Pengarah Pusat Inovasi dan Pengkomersilan UTHM, YBrs. Profesor Ts. Dr. Norzila Othman yang menjalankan tugas sebagai Timbalan Naib Canselor (Penyelidikan dan Inovasi) UTHM selaku wakil rasmi Naib Canselor UTHM, beliau sebagai ahli akademik melihat Dewan Bahasa dan Pustaka (DBP) sebagai sebuah organisasi yang mempunyai pelbagai sumber ilmu, bukan sahaja membantu masyarakat dalam memacu bahasa Melayu ke arah yang lebih tinggi, malah kerjasama yang dilakukan antara DBP dengan UTHM ini adalah suatu yang berlainan daripada kebiasaan.

“Pemikiran para pelajar UTHM bukan sahaja berdasarkan buku yang dibekalkan oleh DBP tetapi mereka mempunyai suatu idea yang lain. Kami sangat mengalu-alukan kerjasama seperti ini diteruskan bagi memperlihatkan fungsi DBP terhadap pihak universiti bukan sekadar pembekal bahan rujukan, malah boleh mengadakan kerjasama dalam pelbagai bentuk yang lain,” jelas beliau.

Menurutnya lagi, terdapat pelbagai kemudahan yang boleh diguna pakai oleh pihak DBP di FSKTM, terutamanya dalam bidang teknologi maklumat, sains komputer dan multimedia. Beliau juga berpendapat bahawa dengan adanya kerjasama seperti program ini lagi pada masa akan datang, pelbagai manfaat lain akan dapat diperoleh.

Sebelum mengakhiri ucapannya, beliau merakamkan setinggi-tinggi penghargaan kepada FSKTM kerana julung-julung kalinya menjayakan hasrat DBP untuk menjalinkan kerjasama melalui pertandingan digital.

Majlis Penyampaian Hadiah Pertandingan Inovasi Digital DBP-UTHM 2023 ini telah dirasmikan oleh Pengarah Jabatan Pengembangan Bahasa dan Sastera DBP, YBrs. Tuan Haji Mohd Salahuddin Dato’ Paduka Mohammed.

Menurut beliau, tuntutan kehidupan pada masa ini sememangnya memerlukan kebijaksanaan setiap individu dalam mengadaptasi dan mengoptimumkan penggunaan teknologi selari dengan perkembangan era Revolusi Perindustrian 4.0. Beliau juga mengharapkan bahawa program seperti ini digerakkan di universiti bagi menyebarkan ilmu melalui program digital.

Tambah beliau, pelaksanaan program seumpama ini perlu dikembangkan bagi memberikan peluang kepada pelajar untuk menghasilkan idea baharu walaupun hal itu merupakan suatu tanggungjawab yang berat bagi seorang pelajar.

“Program pada hari ini adalah satu daripada program daya kreatif yang perlu dikembangkan oleh para pelajar di universiti. Projek rintis ini diharapkan dapat diteruskan dan dikembangkan dengan melibatkan universiti lain di negeri Johor. Jika mendapat sambutan yang memberangsangkan, program ini boleh dilaksanakan di negeri lain sehinggalah ke peringkat kebangsaan,” ulasnya.

Jelasnya lagi, lima bahan terbitan DBP yang didigitalkan secara umumnya kelihatan mudah, namun para pelajar telah berusaha dan berdaya kreatif untuk menterjemahkan bahan tersebut dengan menggunakan bahasa Melayu sepenuhnya demi mengembangkan bahasa Melayu dalam teknologi.

Oleh yang demikian, beliau menegaskan bahawa hasil kerja yang dilakukan oleh para pelajar dalam pertandingan ini yang menggunakan bahasa Melayu sepenuhnya mampu memberikan sumber ekonomi. Hal ini juga membuktikan bahawa bahasa Melayu itu tidak ketinggalan dan perlu diperluaskan seiring dengan fungsinya sebagai bahasa ekonomi, bahasa negara dan bahasa ilmu.

Mengakhiri ucapan perasmian, beliau mengucapkan syabas dan setinggi-tinggi tahniah kepada semua pihak yang terlibat dalam menjayakan program ini, sama ada daripada pihak UTHM ataupun DBP.

Berkenaan dengan laporan penjurian pula, Ketua Editor Bahagian Multimedia DBP, Puan Naimah Yusof selaku Ketua Juri Pertandingan Inovasi Digital DBP-UTHM 2023 memaklumkan bahawa secara keseluruhannya para pelajar telah menunjukkan semangat dan komitmen yang tinggi dalam membangunkan aplikasi dalam kedua-dua kategori yang dipertandingkan walaupun dalam tempoh yang terhad. Beliau juga menyarankan agar usaha ini diteruskan bagi menghasilkan produk digital yang lebih baik dan mampu menembusi pasaran negara dan global.

Walau bagaimanapun, beliau menyatakan terdapat beberapa aspek yang boleh ditambah baik bagi membolehkan aplikasi ini dapat dimanfaatkan secara optimum oleh masyarakat, terutamanya kepada golongan sasar, iaitu golongan kanak-kanak. Penambahbaikan itu lebih menjurus kepada kekonsistenan dan keseragaman antara muka pengguna, penggunaan bahasa yang baik dan istilah yang tepat serta para pelajar disarankan untuk membuat kajian pasaran sebelum mula membangunkan sesuatu aplikasi.

Kajian pasaran ini adalah penting bagi membantu para pelajar dalam menghasilkan aplikasi yang unik dan berbeza dengan aplikasi lain yang telah dibangunkan dan sedia ada dalam pasaran. Melalui cara ini, pelajar akan menjadi lebih kreatif, inovatif dan produktif.

Di akhir perkongsian laporan penjurian tersebut, beliau mengakui bahawa para peserta yang menyertai pertandingan ini mempunyai potensi besar. Jika tumpuan diberikan secara berfokus, para pelajar ini boleh berada pada tahap yang lebih jauh dalam bidang pendigitalan.

Majlis ini diakhiri dengan sesi pengumuman pemenang Pertandingan Inovasi Digital DBP-UTHM 2023, diikuti dengan sesi penyampaian sijil penghargaan kepada mentor FSKTM, UTHM serta pertukaran cenderamata antara kedua-dua penganjur pertandingan.

Turut hadir dalam majlis tersebut ialah Dekan FSKTM, UTHM, YBrs. Ts. Dr. Azizul Azhar Ramli; Pengarah Bahagian Perancangan dan Pembangunan PTTA, UTHM, Puan Siti Afifah Che Ismail; Pengarah Pertandingan Inovasi Digital DBP-UTHM 2023, YBrs. Profesor Madya Dr. Noorhaniza Wahid; Pengarah DBP Wilayah Selatan, Encik Mohd Riduwan Wahab; Ketua Bahagian Promosi dan Pengiktirafan DBP, Encik Abdul Ghani Abu; barisan juri; barisan pengurusan FSKTM; jawatankuasa pelaksana Pertandingan Inovasi Digital DBP-UTHM 2023; para pelajar; dan tetamu undangan yang lain.

KEPUTUSAN PERTANDINGAN INOVASI DIGITAL DBP-UTHM 2023 KATEGORI APLIKASI REALITI TERIMBUH

KEPUTUSAN PERTANDINGAN INOVASI DIGITAL DBP-UTHM 2023 KATEGORI APLIKASI PERMAINAN DIGITAL

Kredit gambar: Universiti Tun Hussein Onn Malaysia


Kembang Bugang yang Menawan

Untuk mendapatkan maklumat terkini, ikuti kami melalui Telegram

Kembang bugang atau Clerodendrum calamitosum L. ialah tumbuhan renek daripada famili Lamiaceae (Labiatae). Spesies yang boleh membesar dengan ketinggian antara 2.5 meter hingga tiga meter ini boleh dijumpai di Malaysia dan Indonesia.

Daun kembang bugang berstruktur ringkas, tersusun secara bertentangan, berbentuk elips hingga bujur, bergerigi di sepanjang tepi daun dengan ukuran antara tiga sentimeter hingga 15 sentimeter panjang dan 1.5 sentimeter hingga lapan sentimeter lebar. Bunga putihnya yang beraroma dengan jambak bunga jenis sim yang terdapat dalam kedudukan aksil. Buahnya pula jenis drup, berbentuk bulat dan berukuran kira-kira lima milimeter hingga lapan milimeter lebar.

Istilah Clerodendrum berasal daripada perkataan Greek, iaitu kleros yang bermaksud peluang, manakala dendron bermaksud pokok. Perkataan es calamitosum pula membawa maksud merosakkan atau menyebabkan kerugian. Namun begitu, tidak dapat dipastikan mengapa spesies ini dinamakan dengan nama yang sedemikian.

Terdapat pelbagai nama tempatan atau nama vernakular selain nama dalam bahasa Inggeris bagi spesies ini. Antara nama menarik yang lain bagi spesies tumbuhan ini termasuklah melur susun, kechi beling, kaji beling dan white butterfly.

Pokok kembang bugang ialah pokok yang sangat mudah tumbuh di kawasan tanah rendah tanpa sebarang penjagaan. Satu daripada keistimewaan pokok ini ialah seluruh pokoknya mempunyai potensi atau nilai ubat-ubatan dan telah banyak digunakan dalam perubatan tradisional.

Pertumbuhan pokok kembang bugang juga pantas dan mengambil masa yang sangat cepat untuk berbunga. Sifat ini seumpama spesies pokok tahunan sedangkan pokok kembang bugang ialah spesies pokok perenial. Pokok ini juga sangat sesuai dijadikan tanaman hiasan kerana morfologi bunganya yang cantik dan rimbun.

Yang menariknya, bahagian akar spesies tumbuhan herba ini sering digunakan dalam perubatan tradisional. Antara kegunaan tumbuhan ini termasuklah akarnya boleh digunakan untuk merawat bisa gigitan ular.

Daun pokok kembang bugang juga boleh dikunyah dan air kunyahan tersebut diminum, manakala hampas daunnya ditampal pada tempat gigitan. Selain itu, daunnya juga boleh direbus dan air rebusan tersebut diminum untuk mengubati penyakit batu karang dan buah pinggang.

Daunnya juga digunakan untuk menghentikan pendarahan, merawat demam, kencing bernanah, buasir dan gigitan serangga. Bahan kimia yang terkandung dalam spesies tumbuhan ini ialah saponin, flavonoid, polifenol, alkaloid dan kalium. Beberapa rujukan dan kajian terdahulu juga menyebutkan bahawa C. calamitosum mempunyai bahan antidiabetes, anti hipersensitif dan bersifat sedatif.

Anopheles sp. ialah vektor bagi penyakit malaria dan filariasis. Oleh sebab itu, racun serangga alternatif yang lebih efektif diperlukan bagi mengatasinya. Satu daripada kaedah tersebut ialah dengan menggunakan daun pokok kembang bugang.

Pokok kembang bugang juga mempunyai keupayaan bakteriostatik, yakni mampu melibatkan membasmi bakteria, termasuklah bakteria patogen manusia seperti Enterococcus faecium, Staphylococcus aureus, Klebsiella pneumoniae, Acinetobacter baumannii, Pseudomonas aeruginosa dan beberapa spesies Enterobacter. Aktiviti antibakteria didapati bergantung pada pelarut yang digunakan dalam pengekstrakan, spesies bakteria, kepekatan ekstrak dan bahagian tumbuhan yang digunakan.

Pokok kembang bugang membiak melalui keratan batang. Spesies ini boleh tumbuh di kawasan yang mempunyai pendedahan matahari sekurang-kurangnya empat jam sehari.

Kebersihan peralatan juga amat penting untuk mengelakkan jangkitan semasa keratan batang dilakukan. Keratan batang perlu dicelupkan ke dalam serbuk hormon dengan kedalaman antara 10 sentimeter hingga 15 sentimeter untuk mempercepatkan pertumbuhan akar sebelum proses penanaman. Tumbuhan ini juga memerlukan tanah yang lembap dan harus kerap disiram.


Hanya Ubat Berdaftar Dijamin Berkualiti

Ubat berdaftar didefinisikan sebagai produk farmaseutikal termasuklah suplemen kesihatan dan ubat-ubatan tradisional yang diluluskan oleh Pihak Berkuasa Kawalan Dadah (PBKD) untuk diimport, dikilangkan atau dijual dalam pasaran Malaysia. Sebelum sesuatu produk ubat mendapat kelulusan pendaftaran, Bahagian Regulatori Farmasi Negara (NPRA) akan menilai kualiti, keberkesanan dan keselamatan produk tersebut.

Aspek kualiti sesuatu produk ubat adalah sangat penting kerana keterjaminan keberkesanan dan keselamatannya bergantung kepada kualiti ubat tersebut. Oleh sebab itu, bagi memastikan ubat-ubatan berdaftar adalah berkualiti, berkesan dan selamat untuk pengguna, NPRA sangat menitikberatkan penilaian kualiti kepada semua produk ubat.

Satu daripada aspek kualiti yang dinilai oleh NPRA ialah Amalan Pengilangan Baik atau lebih dikenali sebagai Good Manufacturing Practice (GMP).

Apakah itu Amalan Pengilangan Baik (GMP)?

GMP ialah sistem yang digunakan untuk memastikan penghasilan ubat-ubatan dijalankan secara konsisten dan terkawal mengikut piawaian kualiti yang telah ditetapkan. Secara umumnya, GMP bertujuan meminimumkan dan mengelakkan risiko yang tidak diingini yang mungkin terhasil semasa proses pengeluaran ubat-ubatan.

Keperluan GMP merangkumi semua aspek pengilangan â€“ bermula daripada pengurusan kualiti pengilang, kawalan bahan mentah dan bahan pembungkusan, penyelenggaraan, kebersihan premis dan peralatan, proses pengilangan dan pembungkusan serta kawalan kualiti ke atas produk ubat yang dihasilkan, sistem dokumentasi sehingga latihan dan tahap kebersihan diri pekerja.

Pihak pengilang juga bertanggungjawab memperincikan setiap proses pengilangan dalam dokumen bertulis bagi membuktikan prosedur yang digunakan adalah konsisten dan selaras dengan piawaian GMP.

Pematuhan GMP yang memuaskan menjadi satu daripada keperluan wajib bagi kelulusan pendaftaran produk ubat oleh PBKD. Pematuhan ini adalah tertakluk di bawah Peraturan-Peraturan Kawalan Dadah dan Kosmetik 1984.

Semua pengilang produk berdaftar dipantau dan diperiksa secara berkala oleh NPRA. Kekerapan pemeriksaan ditentukan mengikut tahap risiko produk yang dikilangkan serta penarafan pematuhan GMP terkini.

Penilaian GMP kepada pengilang produk juga melibatkan skop Amalan Pengedaran Baik atau Good Distribution Practice (GDP), iaitu piawaian yang telah ditetapkan bagi prosedur penstoran, pengangkutan dan pengedaran ubat-ubatan berdaftar. Pematuhan kepada piawaian GDP adalah penting bagi memastikan kualiti produk yang dihasilkan terjaga sehingga sampai kepada tangan pengguna.

Secara dasarnya, produk ubat yang dihasilkan di premis tanpa status GMP tidak akan mendapat kelulusan pendaftaran di Malaysia. Hal ini terjadi kerana keselamatan, keberkesanan dan kualiti produk yang dihasilkan tidak dapat dijamin lantaran operasi pengilangan yang tidak mengikut ketetapan piawaian GMP.

Tindakan punitif boleh diambil oleh NPRA terhadap pengilang yang tidak mematuhi piawaian GMP. Sebagai contohnya, bagi produk ubat yang telah berdaftar, permohonan pembaharuan pendaftaran tidak akan dibenarkan dan hal ini akan menyebabkan pendaftaran produk tersebut digantung. Terdapat juga situasi yang melibatkan lesen pengilang ditarik balik kerana melanggar pematuhan GMP.

Hasil daripada pemantauan dan pemeriksaan pihak Kementerian Kesihatan Malaysia (KKM), terdapat juga produk ubat yang berada dalam pasaran dihasilkan di rumah dan semestinya tidak mengikut piawaian GMP. Lazimnya, hal ini dilakukan oleh pengusaha produk yang ingin mengaut keuntungan yang besar dan sanggup membahayakan keselamatan pengguna dengan tidak mengendahkan kualiti produk mereka.

Pengusaha produk perlu bertanggungjawab dan memastikan produk ubat mereka dikilangkan di premis berstatus GMP. Premis tersebut juga perlu mendapat kelulusan pihak berkuasa tempatan, Jabatan Alam Sekitar, Jabatan Bomba dan agensi kerajaan yang berkaitan .

Pengusaha produk ubat-ubatan mempunyai pilihan untuk mengilangkan produk mereka sendiri atau melantik pengilang kontrak untuk mengilangkan produk bagi pihak mereka. Hal ini sebagai galakan kepada pengusaha produk supaya menghasilkan produk di premis yang berstatus GMP. Status GMP yang diperolehi memberikan jaminan bahawa produk yang dihasilkan adalah selamat, berkesan, berkualiti dan seterusnya meningkatkan keyakinan pengguna.

Pengguna pula perlu lebih berhati-hati supaya tidak memilih ubat-ubatan yang tidak berdaftar dan boleh membahayakan kesihatan mereka. Pengguna boleh menyemak status pendaftaran ubat di laman web NPRA dan menghubungi pejabat Cawangan Penguatkuasa Farmasi yang berdekatan untuk membuat aduan terhadap produk ubat-ubatan yang tidak berdaftar.

Sebarang pertanyaan lanjut mengenai ubat-ubatan boleh dikemukakan kepada Pusat Panggilan Farmasi Kebangsaan (NPCC) melalui talian 1800-88-67-22. Talian dibuka pada setiap Isnin hingga Jumaat, bermula pukul 8.00 pagi hingga 5.00 petang (kecuali pada cuti umum).

Nurul Farhana Mohd Sofian, Pegawai Farmasi, Bahagian Regulatori Farmasi Negara.


44 Seksyen Akta Hidupan Liar Berkuat Kuasa Mulai 1 Februari

Untuk mendapatkan maklumat terkini, ikuti kami melalui Telegram

Kuala Lumpur – Sebanyak 44 seksyen di bawah Akta Pemuliharaan Hidupan Liar (Pindaan) 2022 (Akta A1646) dikuatkuasakan mulai 1 Februari 2023. Penguatkuasaan akta tersebut menyaksikan peningkatan penalti bagi jenayah yang membabitkan hidupan liar termasuklah menyimpan, memburu atau menyeludupnya.

Jabatan Perlindungan Hidupan Liar dan Taman Negara (PERHILITAN) Semenanjung Malaysia dalam satu kenyataan medianya semalam, penalti bagi kesalahan menyeludup hidupan liar perlu ditingkatkan kerana kegiatan haram itu adalah satu daripada kesalahan serius yang menyebabkan hidupan liar terancam, malah dikategorikan sebagai jenayah terancang berskala besar merentasi sempadan dan perlu dihentikan.

Melalui pindaan itu, kesalahan di bawah Seksyen 71 Akta A1646, iaitu mengimport, mengeksport atau mengeksport semula hidupan liar yang dilindungi sepenuhnya tanpa permit khas boleh dikenakan hukuman denda hingga RM1 juta dan dipenjarakan tidak melebihi 15 tahun jika disabitkan kesalahan.

Peningkatan kadar penalti ini memberikan mesej yang jelas kepada penyeludup agar menyedari kesalahannya dan berhenti daripada menjalankan aktiviti mereka. Selain bersifat mencegah, kenaikan kadar penalti ini juga untuk memastikan hidupan liar terus kekal untuk generasi akan datang. PERHILITAN juga bertekad bagi meneruskan operasi penguatkuasaan bersepadu melalui pelaksanaan Biodiversity Protection and Patrolling Programme (BP3) di seluruh Semenanjung Malaysia seiring dengan penguatkuasaan Akta 716.

Menerusi BP3, program Operasi Bersepadu Khazanah (OBK) bersama-sama agensi penguatkuasaan lain akan dilaksanakan dan melibatkan pelbagai pertubuhan bukan kerajaan yang berkaitan dengan hidupan liar.

Selain itu, Wildlife Crime Bureau (WCB) yang ditubuhkan di bawah Polis Diraja Malaysia (PDRM) pada tahun lalu dapat membantu aktiviti penguatkuasaan Akta A1646 di samping pengukuhan WCB di bawah PERHILITAN yang turut membantu dalam mengukuhkan aktiviti penguatkuasaan akta tersebut bagi konservasi hidupan liar.

BP3 sudah diperkukuh melalui pelantikan Veteran Angkatan Tentera Malaysia (VAT), orang asli dan orang awam sebagai renjer hidupan liar bagi membantu melaksanakan tugas operasi kawalan sempadan, rondaan dan penguatkuasaan dalam kawasan perlindungan serta hutan simpanan kekal di seluruh Semenanjung Malaysia untuk menangani isu pencerobohan dan pemburuan haram.

Sebarang aduan dan maklumat berkaitan dengan gangguan hidupan liar boleh disalurkan kepada PERHILITAN melalui talian 1-800-88-5151 atau e-aduan dalam laman sesawang PERHILITAN.


Kegagalan Fungsi Buah Pinggang Ganggu Kehidupan Sosial

Kuala Lumpur – Sebanyak 15 peratus rakyat Malaysia dianggarkan menghidap penyakit buah pinggang pada pelbagai peringkat dan data ini perlu dipandang serius. Hal ini dikatakan demikian kerana kekurangan kesedaran terhadap penjagaan buah pinggang akan mengundang kepada kegagalan fungsi buah pinggang tersebut. Jika buah pinggang seseorang itu mengalami masalah, maka secara tidak langsung akan menjejaskan produktiviti seharian individu tersebut.

Oleh yang demikian, kesedaran terhadap kesihatan dan penjagaan buah pinggang perlu dipupuk dalam kalangan masyarakat. Menyentuh perihal kesihatan buah pinggang, rancangan Selamat Pagi Malaysia telah menampilkan seorang Pakar Perunding Nefrologi, Jabatan Perubatan, Pusat Perubatan Universiti Malaya, YBrs. Profesor Madya Wan Ahmad Hafiz Wan Md Adnan bagi mengupas topik “Penyakit Buah Pinggang: Gejala, Peringkat dan Pencegahan”.

Beliau membuka ruang perkongsiannya dengan memperincikan fungsi utama buah pinggang. Menurut beliau, buah pinggang berfungsi sebagai tempat untuk mengeluarkan bahan perkumuhan.

“Dalam badan manusia, terdapat banyak toksin yang berkumpul dan perlu dikeluarkan. Sekiranya buah pinggang tidak berjaya mengeluarkan air kencing tersebut, maka toksin itu akan meningkat dan menyebabkan kerosakan lain pada buah pinggang,“ jelasnya.

Selain itu, buah pinggang juga berfungsi untuk mengeluarkan air dari dalam badan. Jika buah pinggang tidak berfungsi, maka kandungan air di dalam badan lebih banyak dan berisiko memasuki paru-paru. Terdapat juga fungsi buah pinggang yang lain dan membolehkan seseorang itu menggunakan vitamin D di dalam badan serta meningkatkan kadar hemoglobin.

Pada masa yang sama, beliau menjelaskan bahawa punca utama yang menyebabkan seseorang itu menghidap penyakit buah pinggang adalah dipengaruhi oleh tekanan darah tinggi dan kencing manis.

Pengambilan ubat-ubatan tertentu seperti ubat penahan sakit juga boleh mengundang penyakit buah pinggang, terutamanya bagi golongan yang menghidap penyakit gout dan mendapatkan rawatan suntikan. Pengambilan suntikan tersebut dalam jangka masa panjang boleh mengakibatkan masalah buah pinggang.

Di samping itu, faktor genetik turut menjadi punca berlakunya penyakit ini. Walau bagaimanapun, faktor genetik berada dalam peratus yang sangat rendah.

Kebanyakan ubat, sama ada ubat-ubatan moden ataupun ubat-ubatan tradisional mempunyai bahan aktif. Bahan aktif ini biasanya mempunyai manfaatnya, namun sudah semestinya berisiko dan memberikan kesan sampingan, misalnya logam berat dalam bahan aktif itu boleh menyebabkan kemudaratan kepada kesihatan buah pinggang.

Beliau melanjutkan lagi perkongsiannya dengan mengupas perihal jenis penyakit buah pinggang. Menurutnya, sekiranya seseorang itu menghidap penyakit buah pinggang, mereka berisiko memiliki masalah penyakit yang lain, misalnya kencing manis, darah tinggi, keradangan atau mempunyai penyakit autoimun seperti penyakit lupus eritematosus sistemik.

Beliau juga menyatakan bahawa kaedah untuk mengetahui seseorang itu menghidap penyakit buah pinggang adalah melalui ujian darah dan kaedah imbasan. Kebanyakan individu yang mengalami masalah buah pinggang biasanya tidak mengalami apa-apa simptom sehingga peratusan fungsi buah pinggang mereka kurang daripada 15 peratus atau 10 peratus.

Mengulas lanjut, beliau mencadangkan agar pemeriksaan awal melalui ujian darah dilakukan pada setiap tahun, lebih-lebih lagi bagi golongan yang berisiko tinggi seperti individu yang menghidap penyakit kencing manis, darah tinggi atau mempunyai sejarah keluarga yang mengalami masalah buah pinggang.

Golongan ini perlu melakukan ujian darah setahun sekali atau enam bulan sekali bergantung pada arahan doktor yang merawat. Bagi golongan yang sihat pula, mereka dinasihatkan agar membuat ujian darah dalam tempoh setahun ataupun dua tahun sebagai langkah mencegah penyakit buah pinggang.

Di akhir perkongsian, beliau menyarankan agar orang ramai bersederhana dalam pemakanan dan golongan yang mengalami masalah buah pinggang seharusnya mengurangkan pengambilan makanan yang mengandungi protein dan potasium.


Pemakaian Topi Keledar Bukan Pilihan

Untuk mendapatkan maklumat terkini, ikuti kami melalui Telegram

Menurut laporan keselamatan jalan raya yang dikeluarkan oleh Pertubuhan Kesihatan Dunia (WHO), kemalangan jalan raya telah mengakibatkan kira-kira 1.3 juta kematian di seluruh dunia pada setiap tahun, manakala 20 juta hingga 50 juta orang lagi mengalami kecederaan. Lebih separuh daripada jumlah kematian dan kecederaan ini melibatkan pengguna jalan raya yang berisiko tinggi seperti pejalan kaki, penunggang basikal dan penunggang motosikal bersama-sama penumpang mereka.

Statistik menunjukkan bahawa golongan muda yang berumur antara lima tahun hingga 29 tahun amat terdedah kepada kemalangan di jalan raya. Kajian oleh WHO juga mendapati bahawa negara membangun melaporkan kadar kecederaan lalu lintas jalan raya yang lebih tinggi, manakala 93 peratus kematian direkodkan di negara berpendapatan rendah dan sederhana.

Hampir 30 peratus daripada jumlah kematian akibat kemalangan jalan raya melibatkan kenderaan berkuasa beroda dua dan tiga seperti motosikal, moped, skuter dan basikal elektrik (e-basikal). Laporan tersebut juga menyatakan bahawa memandu di bawah pengaruh alkohol atau bahan psikoaktif lain menjadi faktor risiko utama bagi kemalangan dan kecederaan di jalan raya.

Di samping itu, Â faktor risiko kedua terbesar berlakunya kemalangan dan kecederaan di jalan raya ialah tidak menggunakan topi keledar motosikal, tali pinggang keledar, dan penahan kanak-kanak (child restraint).

Rentetan itu, WHO telah melancarkan manual yang telah dikemas kini untuk membantu penggubal dasar menamatkan bencana kematian dan kecederaan lalu lintas jalan raya yang melibatkan motosikal dan kenderaan berkuasa dua dan tiga roda. Garis panduan global yang bertajuk Powered Two-and Three-Wheeler Safety: A Road Safety Manual for Decision-Makers and Practitioners ini telah dikeluarkan pada Oktober 2022.

Di Asia Tenggara, kematian yang melibatkan penunggang dan pembonceng kenderaan beroda dua dan tiga menyumbang sebanyak 43 peratus daripada jumlah keseluruhan kematian akibat kemalangan jalan raya. Di Thailand dan Kemboja, kematian yang melibatkan penunggang dan pembonceng motosikal menyumbang sebanyak 73 peratus dan 74 peratus daripada statistik kematian pada 2016.

Sementara itu, angka rasmi oleh Jabatan Siasatan dan Penguatkuasaan Trafik Bukit Aman menunjukkan dari tahun awal tahun 2001 hingga Ogos 2021, sebanyak 79 916 pengguna motosikal terbunuh di Malaysia. Sehingga tahun tersebut juga, tujuh daripada 10 kematian di jalan raya melibatkan pengguna motosikal dan hal ini menjadikan Malaysia menghampiri Thailand dalam statistik kadar kematian terburuk di dunia bagi penunggang motosikal.

Dalam satu kajian terhadap pengguna jalan raya oleh penyelidik dari Universiti Monash, pemerhatian yang dilakukan di tujuh lokasi lapangan terpilih di sekitar Lembah Klang mendapati bahawa majoriti penunggang dewasa dan pembonceng memakai topi keledar, namun sebahagian besar daripanya tidak mengikat topi keledar dengan betul. Kajian tersebut juga mendapati hanya 30 peratus kanak-kanak yang membonceng motosikal memakai topi keledar.

Antara cara yang paling berkesan untuk mengurangkan keterukan dan kecederaan penunggang dan pembonceng motosikal apabila berlakunya kemalangan termasuklah penggunaan topi keledar yang sesuai dan pemakaiannya dengan betul.

Di Malaysia, undang-undang topi keledar telah diperkenalkan di Malaysia seawal tahun 1973. Undang-undang ini mewajibkan semua pengguna motosikal (termasuklah penunggang dan pembonceng) untuk memakai topi keledar apabila berada di jalan raya. Kompaun maksimum berjumlah RM300 di bawah Kaedah 4, Kaedah-Kaedah Motosikal (Topi Keledar) 1973 boleh dikenakan atas kesalahan tidak memakai topi keledar semasa menunggang.

Undang-undang ini juga mewajibkan topi keledar dipasang dengan selamat serta diikat mengikut cara yang ditetapkan oleh pengeluar topi keledar. Walau bagaimanapun, terdapat pengecualian bagi kumpulan agama yang memakai penutup kepala seperti pemakaian serban oleh orang Islam atau Sikh.

Penggunaan topi keledar telah terbukti dapat mengurangkan kebarangkalian kecederaan kepala, muka dan otak dalam kalangan penunggang motosikal. Selain mengurangkan kebarangkalian kecederaan maut dan mencegah kecederaan serius dalam kemalangan, undang-undang pemakaian topi keledar ini dilaksanakan atas sebab yang kukuh.

Antara sebab utama pemakaian memakai topi keledar semasa menunggang motosikal dan basikal termasuklah:

Keadaan cuaca yang buruk boleh mengancam keselamatan apabila menunggang motosikal di jalan raya. Pemakaian topi keledar akan menghalang hujan daripada terkena pada muka dan mata yang akan menyebabkan penunggang mengalihkan perhatian dan menjejaskan penglihatan.

Angin kencang bukan sahaja boleh mengganggu penunggang dan pembonceng, namun boleh menjejaskan keselamatan. Tanpa topi keledar, angin yang bertiup akan menyebabkan gangguan yang menyakitkan dan mengurangkan keupayaan untuk mendengar suasana yang berlaku di sekeliling. Pendengaran ialah deria yang penting untuk keselamatan motosikal dan topi keledar yang sesuai akan membantu mengekalkannya.

Bagi penunggang yang berambut panjang, anda mungkin tidak menyedari bahawa rambut itu boleh menjadi risiko kepada keselamatan ketika menunggang motosikal. Sekiranya tidak memakai topi keledar, rambut boleh merebak ke muka yang bukan sahaja menyebabkan ketidakselesaan, malah berpotensi menghalang penglihatan penunggang dan boleh menyebabkan kemalangan.

Dengan sentiasa memakai topi keledar, anda sebenarnya boleh memberikan impak yang positif kepada penunggang lain, terutamanya bagi golongan muda atau yang baru menceburi gaya hidup bermotosikal. Hal ini adalah penting buat penunggang muda dan baharu untuk memahami bahawa penunggang motosikal yang berpengalaman dan mahir sentiasa memakai topi keledar.

Selain melindungi muka daripada bendasing seperti ranting, serpihan objek dan serangga semasa anda menunggang motosikal, topi keledar tertentu juga boleh melindungi daripada silau matahari. Banyak topi keledar moden dilengkapi dengan visor, sama ada yang berwarna atau yang menawarkan beberapa jenis perlindungan silau yang lain. Hal ini sekali gus membantu dalam memastikan penglihatan penunggang jelas dan mengelakkan diri daripada berlakunya kemalangan.

Selain kesusahan dan penderitaan yang dialami disebabkan oleh kecederaan akibat kemalangan jalan raya, mangsa dan keluarga juga terpaksa menanggung beban ekonomi yang berat melalui kos rawatan kecederaan mahupun akibat kehilangan produktiviti mereka yang terkorban atau kurang upaya. Secara amnya, keilatan akibat kemalangan jalan raya memberikan kesan serius kepada ekonomi negara yang menanggung sebanyak tiga peratus daripada keluaran dalam negara kasar tahunan akibatnya.

Penunggang dan pembonceng motosikal dinasihatkan memakai topi keledar yang mempunyai logo SIRIM dan memastikam tali dipasang serta diikat dengan kemas. Perlu diingatkan bahawa kanak-kanak mempunyai keperluan topi keledar yang khas.

Walaupun anda boleh membeli pakaian anak anda dengan saiz yang lebih besar daripada yang dipakainya, amalan ini tidak merangkumi pemilihan topi keledar bagi kanak-kanak. Topi keledar haruslah muat dengan sempurna dan hendaklah dipastikan bahawa apabila topi keledar itu diikat dan diketatkan, topi keledar tersebut tidak boleh bergerak dari sisi ke sisi atau dari depan ke belakang. Dahi anak juga hendaklah ditutup dengan betul untuk memastikan bahagian tersebut dilindungi.

Dr. Suzielah Rahmad ialah mantan pelajar Doktor Falsafah di Jabatan Kejuruteraan Awam, Universiti Kebangsaan Malaysia (UKM) dan Profesor Madya Ts. Ir. Dr. Nur Izzi Md Yusoff ialah pensyarah di Jabatan Kejuruteraan Awam, UKM.


Kesihatan Mental Mempengaruhi Kualiti Hidup Pesakit Kanser

Untuk mendapatkan maklumat terkini, ikuti kami melalui Telegram

Kaki Bukit – Program kayuhan berbasikal MAIPs Peduli Khas anjuran Majlis Agama Islam dan Adat Istiadat Melayu Perlis (MAIPs) dengan kerjasama Jabatan Kesihatan Negeri (JKN) bersempena dengan Hari Kanser Sedunia yang disambut pada 4 Februari setiap tahun turut diketuai oleh Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail. Program ini berakhir di pekarangan Masjid Jabal Al A’ala Kampung Melayu Kaki Bukit, petang semalam.

Menurut Pengarah JKN, YBrs. Dr. Ismuni Bohari dalam sesi taklimat sebelum bermulanya kayuhan, beliau menjelaskan bahawa sistem imunisasi badan pesakit kanser, terutamanya mereka yang sedang menjalani rawatan kemoterapi turut dipengaruhi oleh tahap kesihatan mental.

Kehidupan yang berkualiti merangkumi beberapa komponen penting, terutamanya pemakanan. Setiap individu digalakkan untuk makan makanan yang seimbang. Selain itu,  amalan melakukan aktiviti kecergasan, tidak merokok dan tidak minum minuman beralkohol juga mampu mengurangkan risiko penyakit kanser yang biasanya diwarisi secara genetik.

Tambahnya lagi, sambutan Hari Kanser Sedunia memberikan kesedaran akan bahayanya kanser yang semakin meningkat dan langkah pencegahan yang boleh diambil untuk mengurangkan risiko menghidap penyakit ini. Antara langkah pencegahan yang boleh dilakukan adalah dengan menjalani ujian pengesanan awal untuk kanser prostat dan paru-paru yang lazimnya berlaku dalam kalangan lelaki dan kanser payudara yang sinonim dengan wanita.

Program seumpama ini bertujuan untuk memberikan sokongan moral kepada pesakit kanser agar tahap kesihatan mental mereka berada dalam keadaan yang baik. Hal ini adalah penting kerana tahap emosi yang negatif dikhuatiri mempengaruhi keseluruhan sistem imunisasi sekali gus menyebabkan mudarat.

Dalam program itu juga, beliau menyeru agar orang ramai memainkan peranan dalam memberikan sokongan moral kepada penghidap penyakit kanser supaya mereka dapat menjalani kehidupan yang berkualiti.

Pada masa yang sama, DYTM Raja Muda Perlis merangkap Yang Dipertua MAIPs berkenan singgah menyantuni tiga buah rumah asnaf di sekitar Kampung Melayu Kaki Bukit, iaitu Encik Mohamed Ali Mohad Rosid (77 tahun) yang tinggal bersama-sama lapan orang ahli keluarganya dan Puan Halimah Ibrahim (84 tahun) yang mempunyai masalah kesihatan seperti strok, asma, darah tinggi dan kolesterol. Baginda turut menyantuni Encik Jefri Zain (55 tahun) yang sakit terlantar di samping menanggung seorang sepupunya yang merupakan orang kurang upaya yang turut sakit terlantar. Masing-masing menerima wang tunai berjumlah RM700, beras dan bahan makanan mentah sumbangan MAIPs daripada baginda.

Turut hadir mengiringi baginda dalam program tersebut ialah Ketua Pegawai Eksekutif MAIPs, Tuan Haji Mohd Nazim Mohd Noor.


Pelancaran “PSN Trooperz On The Move” Memberikan Pengalaman Unik kepada Masyarakat

Tanjong Malim  – Menteri Sains, Teknologi dan Inovasi, YB Chang Lih Kang telah melancarkan PSN Trooperz On The Move Pusat Sains Negara (PSN) di Universiti Pendidikan Sultan Idris (UPSI), Tanjong Malim, Perak bersempena dengan penganjuran Karnival Sains, Inovasi dan Teknologi (STI) Kementerian Sains, Teknologi dan Inovasi (MOSTI) baru-baru ini.

Menurut Pengarah PSN, Mismah Jimbun, dengan adanya PSN Trooperz On The Move ini, PSN akan dapat meluaskan capaian PSN ke seluruh pelosok negara bagi memberikan pengalaman unik tentang pusat sains kepada masyarakat.

PSN Trooperz On The Move ialah bas pameran PSN yang berkonsepkan amali (hands-on), hearts-on dan berfikir (minds-on) yang telah memulakan misinya sejak tahun 2007. Bas ini dilengkapi dengan 14 bahan pameran interaktif yang bertemakan Sains, Teknologi, Kejuruteraan dan Matematik (STEM) untuk memupuk pemikiran kreatif dan inovatif sekali gus merangsang minda ke arah pemikiran saintifik.

PSN juga diharapkan mampu membetulkan persepsi masyarakat berkaitan dengan sains selain menambah keyakinan masyarakat terhadap kepentingan bidang STI kepada pembangunan Malaysia Madani menerusi bas pemeran yang disediakan.

Tambahnya, objektif lain PSN Trooperz On The Move adalah untuk meningkatkan pengaksesan maklumat sekali gus meningkatkan tahap literasi sains rakyat Malaysia.

Bagi menambah baik perkhidmatan pembudayaan STI negara, PSN telah membangunkan bas pameran ini yang telah siap sepenuhnya pada Oktober 2022. Bas ini membolehkan PSN memenuhi permintaan program dan aktiviti yang semakin meningkat, terutamanya daripada pelbagai sekolah dan dalam kalangan komuniti.

Kredit gambar: Facebook Pusat Sains Negara Kuala Lumpur


Luka dan Amputasi Komplikasi Lazim Diabetes

Kuala Lumpur – Pada tahun 2022, Malaysia menduduki tangga tertinggi di Asia dan kedua tertinggi di dunia bagi carta kes penghidap penyakit diabetes. Pada tahun 2025, dijangkakan sebanyak tujuh juta orang akan menghidapi penyakit diabetes. Menyentuh perihal penyakit diabetes, rancangan Selamat Pagi Malaysia anjuran Radio Televisyen Malaysia (RTM) telah menampilkan Pakar Perunding Ortopedik di UiTM Private Specialist Centre (UPSC), Dr. Khairul Nizam Rosli bagi membicarakan topik “Diabetes, Luka dan Amputasi”.

Dr. Khairul Nizam Rosli membuka lembaran perkongsiannya dengan statistik anggaran penghidap penyakit diabetes di seluruh dunia. Menurutnya, hampir setiap tahun dianggarkan sebanyak satu juta penduduk dunia menghidap penyakit diabetes dan ulser kaki yang berakhir dengan amputasi (pemotongan sebahagian atau keseluruhan anggota).

Ujarnya lagi, kebanyakan pesakit yang datang ke hospital, kebiasaannya sudah berada pada tahap yang kritikal dan perlu menjalani amputasi.

Bertitik tolak daripada perkara itu, beliau melanjutkan perkongsiannya dengan menjelaskan beberapa simptom awal yang dialami oleh penghidap diabetes supaya masyarakat lebih cakna tentang penyakit diabetes.

Saya bahagikan kepada dua, iaitu simptom awal dan simptom lewat. Simptom awal biasanya terdiri daripada gejala kerap berasa dahaga, letih dan selalu membuang air kecil. Apabila mengalami simptom awal ini, saya cadangkan supaya segera berjumpa dengan doktor untuk mendapatkan konsultasi.

Sementara itu, simptom lewat bagi diabetes ialah ulser yang mula kelihatan di kaki.  Walaupun tidak mengalami luka fizikal secara sengaja, namun ulser masih berlaku disebabkan oleh kandungan gula dalam darah yang terlalu tinggi dan terdapatnya jangkitan kuman dalam darah atau bakterimia.

Beliau melanjutkan lagi perkongsiannya dengan mengupas rawatan untuk penghidap diabetes dan tahap keterukan ulser yang disebabkan oleh diabetes.

“Kami akan memeriksa kaki pesakit dan melihat ulser yang ada. Untuk mengakui seseorang itu benar-benar menghidap komplikasi ulser akibat diabetes, kami perlu mengesahkan bahawa pesakit tersebut menghidap diabetes terlebih dahulu. Setelah diperiksa dan didapati tidak menghidap penyakit diabetes, maka ulser yang ada tidak layak untuk definisi itu. Syaratnya, pesakit itu perlu menghidap diabetes dahulu, barulah luka atau ulser itu layak dilabelkan sebagai diabetic foot ulcer,” hurainya mengenai ulser kaki bagi pesakit diabetes.

Beliau turut menjelaskan bahawa untuk menentukan tahap keterukan ulser bagi penghidap diabetes, hal tersebut boleh ditentukan melalui pemeriksaan klinikal berdasarkan Klasifikasi Wagner yang terbahagi kepada lima tahap (gred 0 hingga gred 5). Selain itu, terdapat juga pemeriksaan salur darah di bahagian kaki yang dikenali sebagai ankle-brachial systolic index (ABSI).

“Pegawai perubatan akan memeriksa pembuluh darah di bahagian kaki dan tekanan darah di bahagian lengan dan kaki. Kalau pembuluh darah itu sempit, maka kecenderungan untuk mendapat komplikasi ulser adalah lebih tinggi”, jelasnya.

Sementara itu, terdapat juga ujian bagi mengenal pasti tahap kehilangan deria rasa  melalui ujian monofilamen. Ujian ini menggunakan dawai nipis yang tumpul dan mempunyai gred tekanan yang telah ditetapkan untuk dicucukkan ke 10 titik yang telah ditetapkan di bahagian kaki. Individu yang sihat akan memperoleh 10 markah, yakni merasai semua 10 titik yang telah dicucuk.

Bagi pesakit diabetes yang telah kekurangan deria rasa, kebiasaannya skor yang diperoleh ialah lapan dan ke bawah. Yang lebih teruk, terdapat pesakit yang memperoleh skor sebanyak lima dan ke bawah. Hal ini menjadikan kecenderungan pesakit tersebut untuk mendapat ulser adalah lebih tinggi.

Menurutnya lagi, terdapat dua rawatan yang digunakan untuk pesakit yang disahkan menghidap komplikasi ulser yang disebabkan oleh diabetes, iaitu rawatan pembedahan (amputasi) dan rawatan konservatif melalui pemberian antibiotik, pembunuh kuman dan sebagainya.

Beliau juga menegaskan bahawa proses pemotongan kaki atau amputasi mempunyai jenis ketinggian pemotongan yang telah ditetapkan dan tidak dilakukan dengan sewenang-wenangnya.

Pegawai Perubatan Ortopedik akan menentukan paras amputasi dan hal tersebut dilakukan bukan sekadar melalui penilaian terhadap luka yang dialami. Misalnya, kulit luar pesakit kelihatan cantik, namun melalui ujian X-ray didapati bahawa tulang pada bahagian dalam sudah rosak. Jadi, tiada gunanya untuk dipotong pada bahagian hujung sahaja. Akhirnya, pesakit akan datang semula dan amputasi kedua harus dilakukan.

“Dalam situasi kedua misalnya, luka hanya terdapat di hujung kaki. Namun begitu, ujian ABSI mendapati bahawa pembuluh darah di bahagian lutut belakang sudah terlampau sempit dan perjalanan darah tidak akan baik. Hal tersebut amatlah merisikokan dan pada tahap tersebut, apa-apa kuman yang menjangkiti, tidak akan membawa kebaikan. Oleh hal yang demikian, kami menetapkan agar pemotongan anggota bermula di bawah lutut,” jelasnya lanjut.

Pada akhir sesi temu bual, beliau menegaskan bahawa saiz fizikal seseorang bukanlah penentu kepada kecenderungan untuk menghidap penyakit diabetes. Menurutnya, baik individu yang berbadan gemuk ataupun yang kurus, kedua-duanya cenderung untuk menghidap penyakit diabetes. Beliau turut menyatakan harapan agar penghidap diabetes tidak melengah-lengahkan masa untuk mendapatkan pemeriksaan awal sebelum keadaan menjadi lebih melarat.


Hospital Tuanku Fauziah Cipta Nama Jadi Pusat Peperiksaan Bertaraf Antarabangsa

Untuk mendapatkan maklumat terkini, ikuti kami melalui Telegram

Arau – Hospital Tuanku Fauziah (HTF) Kangar telah mengharumkan nama negara kerana berjaya dipilih oleh ‘The Royal College of Physicians Ireland (RCPI)’ sebagai Pusat Peperiksaan Antarabangsa Peringkat Pascasiswazah dalam Perubatan Dalaman yang pertama di utara Malaysia. Sijil pengiktirafan sebagai pusat pelaksanaan peperiksaan tersebut telah dipersembahkan kepada Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil oleh wakil RPCI, iaitu Dr. Geoff Chadwick selaku Ketua Pemeriksa Antarabangsa dan Sinead Freeeman, Pengurus Peperiksaan Antarabangsa dalam satu majlis yang diadakan di Galeri DiRaja Arau.

Menurut wakil bagi Asia Tenggara merangkap Penasihat RCPI negara, Datuk Seri Prof.  Dr. Paras Doshi, berikutan pengiktirafan yang istimewa ini HTF Kangar kini sudah layak diiktiraf sebagai salah sebuah tempat khas, iaitu Pusat Peperiksaan Antarabangsa di dunia selain di negara Timur Tengah. Jelas beliau lagi;

Peperiksaan antarabangsa yang bermutu tinggi ini merupakan langkah yang terakhir sebelum seseorang calon itu akan bergelar pakar perubatan dan piawaian sebegini amat diperlukan bagi sesebuah pusat tertentu untuk melaksanakan peperiksaan ini.  Sekali gus perkara ini membuktikan pengendalian kualiti para pesakit dan organisasi Jabatan Perubatan di HTF menunjukkan prestasi yang memberangsangkan. Pengiktirafan ini amatlah sukar diperolehi disebabkan tahap piawaiannya yang sangat ketat.

Kejayaan ini merupakan bukti yang jelas bahawa di bawah teraju Tuanku Raja Muda dan Tuanku Raja Puan Muda, keunggulan boleh dicapai di Perlis. Pada pandangan RCPI, komitmen dan keyakinan yang dibuktikan oleh Jabatan Kesihatan Negeri Perlis dan Hospital Tuanku Fauziah di bawah naungan baginda berdua ialah faktor yang penting dalam penganugerahan kehormatan tersebut.

Perlis akan menjadi tumpuan negara serta di arena antarabangsa apabila semua calon peperiksaan  dalam dan luar negara serta para pemeriksa yang terkenal akan datang ke HTF.

Persediaan dan pelbagai aktiviti serta perkongsian yang akan dilaksanakan oleh pihak HTF dan Jabatan Kesihatan Negeri Perlis bagi menjadikan negeri ini sebagai hab  dan seterusnya mengangkat sektor kesihatan ke peringkat yang lebih tinggi sedang dipergiat semaksimum mungkin.


“Sukacita“ dan “Dukacita“

Mengapakah perkataan “dukacita“ dan “sukacita“ dikatakan bukan kata majmuk?


KPKT Lancar Inisiatif Hijau Cameron Highlands bagi Merawat Sisa Organik

Cameron Highlands – Kementerian Pembangunan Kerajaan Tempatan (KPKT) melalui agensinya Perbadanan Pengurusan Sisa Pepejal dan Pembersihan Awam (SWCorp) telah melancarkan Inisiatif Hijau Cameron Highlands bagi merawat sisa organik daripada dibuang ke tapak pelupusan, iaitu dengan menukarkan sisa sayur-sayuran dan makanan kepada baja kompos.

Timbalan Menterinya, YB Akmal Nasrullah Mohd. Nasir berkata, “Inisiatif Hijau Cameron Highlands ialah inisiatif khas yang dilaksanakan di kawasan peranginan itu dan bakal memberikan manfaat kepada penduduk setempat.”

Tambah beliau, lima fokus utama akan diberikan tumpuan melalui inisiatif ini, iaitu kesedaran terhadap alam sekitar, kelestarian alam sekitar, ekonomi kitaran, waste to wealth dan penggunaan teknologi terkini.

“SWCorp sudah pun bekerjasama dengan Japan International Cooperation Agency (JICA) melalui Kerajaan Tempatan Bandar Kitakyushu sejak Ogos 2015 bagi melaksanakan penambahbaikan pengurusan sisa pepejal dalam menjayakan projek pengkomposan sisa organik di Cameron Highlands,” katanya ketika berucap dalam Majlis Perasmian Inisiatif Hijau Cameron Highlands baru-baru ini.

Katanya lagi, pihak JICA juga memberikan sumbangan berbentuk dua unit mesin kompos berkapasiti dua tan sehari bagi pelaksanaan projek ini di Cameron Highlands bermula tahun 2019.

Sepanjang projek ini dijalankan, dianggarkan sebanyak 804 tan metrik sisa organik sudah dikutip di kawasan Cameron Highlands. Bagi penghasilan produk akhir baja kompos pula, sebanyak 75 tan metrik baja kompos terhasil daripada aktiviti pengkomposan sisa organik dan sisa makanan tersebut./

Menurut beliau, SWCorp turut menjalinkan kerjasama strategik bersama-sama Persatuan Hotel Malaysia (Pahang Chapter) dan Pertubuhan Peladang Kawasan Cameron Highlands (PPK Cameron Highlands) melibatkan pengumpulan sisa makanan dari pelbagai hotel di sekitar Cameron Highlands serta sisa organik dari kebun sayur-sayuran di bawah penjagaan PPK Cameron Highlands selain beberapa agensi kerajaan dan swasta yang terlibat dalam projek ini.

“Fokus utama KPKT melalui SWCorp adalah untuk mencapai kadar 40 peratus sisa dilencongkan daripada tapak pelupusan pada tahun 2030, iaitu mengurangkan penjanaan sisa secara signifikan melalui pencegahan, pengurangan, kitar semula dan penggunaan semula.”

Pada masa yang sama, beliau juga berharap agar Malaysia dapat mencapai kadar 45 peratus pengurangan jejak karbon menjelang tahun 2030 melalui pelaksanaan inisiatif hijau ini.

Majlis Perasmian Inisiatif Hijau Cameron Highlands turut disiarkan secara langsung dan boleh ditonton menerusi Facebook rasmi SWCorp.